**Пояснительная записка (программабазе баян)**

Художествияб адабияталъ к1удияб кумек гьабула кинабго рахъ камилав инсан куцазе, г1агараб халкъалъул рух1ияб бечелъиялъул кьуч1алда г1олилазе тарбия кьезе.

Гьединлъидал школалда малъизе т1аса рищун руго ц1алдохъабазе мустах1икъал, маг1наялъул ва мац1алъул рахъалъ щвалде щварал авар литератураялъул ва вацлъиялъул миллатазул цо-цо асарал. Гьезда т1ад х1алт1улаго, лъималазда лъазе ккола художествиял асаразул анализ гьабизе, гьезие бит1араб къимат кьезе ва адабияб теориялъул к1вар бугел баяназдаса пайда босизе, гьелдаго цадахъ гьезие рагьизе ккола художе­ствияб каламалъул пасих1лъи ва гъварилъи.

Раг1ул устарлъиялъул асарал малъи ккола адабияб курсалъул аслияб рахълъун.

Малъиялъул мурадлъун ккола раг1ул устарлъиялда лъимал хадур гъезари, камилал художествиял асаразда гьорлъе раккизе ругьун гьари, пасих1аб сипатияб каламалъул тату лъаялде гьел рачин, гьелъул кьуч1алда асаразулъ рихьизарурал обществиял гьоркьорлъабаздалъун, г1адамазул г1амал-хасиятаздалъун авторасе абизе ва бихьизабизе бокьараб аслияб пикру рагьиялде ва бич1ч1иялде рач1ин.

Адабияб курсалда жаниб хасаб бак1 ккола Ват1ан хиралъиялъул, миллатазда гьоркьоб гьудуллъи кквеялъул, дунялалъулго зах1матхалкъалъул мурадал ц1униялъул асар ц1алдохъабалъ куцаялъ.

Адабияталъул дарсаз лъимал т1амула миллатазул адаб-х1урмат гьабизе, миллатазда гьоркьоб гьудуллъи, вацлъи бищун къиматаб бечелъи х1исабалда къабул гьабизе. Гьеб мурадалъе г1оло ц1алдохъабаз лъай-хъвай гьабула цогидал миллатазул литератураялдаса авар мац1алде руссинарурал лъик1ал асаразулгун.

Лъайгун тарбия кьеялъул масъалабиги, ц1алдохъабазул г1елалъулаб х1албихьиги х1исабалде босун, авар мац1алда литератураялъул курс г1уц1ун буго к1иго бут1аялдасан: т1оцебесеб V-IX классазда литературияб ц1али, к1иабилеб — Дагъистаналъул литератураялъул курс.

V-IXклассазе ц1алул материал кьун буго тарихиябгун-тематикияб ва жанразул тартибги ц1унун. Гьениб х1исабалде босула байбихьул классазда ц1алул дарсазда лъималазе щвараб х1албихьи ва гьениб лъураб кьуч1алда г1уц1ула хадубккун литературияб ц1али.

V-IXклассазда малъизе программаялда рихьизарун руго лъайгун тарбия кьеялъе лъик1ал ресал ругел, рич1ч1изе бигьаял, художествияб рахъалъ щвалде щварал халкъияб к1алзул гьунаралъул, авар адабияталъул ва вацлъиялъул миллатазул хъвадарухъабазул т1аса рищарал асарал.

Гьеб программаялъул аслияб т1алаб: литератураялде лъималазул рокъи базаби; чвахун ва пасих1го ц1алиялъул бажари камиллъизаби; малъулел асаразул гъварилъуде раккизе ва аслияб пикруялда (идеялда) хадур гьезе к1везелъун, анализалъе авалияб роцада лъимал ругьун гьари, т1ахьал ц1ализе гъира-шавкъ бижизаби.

V-IXклассазе т1aca рищарал асараз рес кьола ц1алдохъабазул г1умруялъул х1албихьи бечед гьабизе, сипатияб каламалъул лазат босизе лъималазда малъизе, гьезулъ рух1ияб сахаватлъи куцазе, г1умруялда дандч1валел г1емерал лъугьа-бахъиназе бит1араб къимат кьезе ругьун гьаризе.

Щибаб классалъул курс г1уц1ун буго тарихиябгун тематикияб тартибги ц1унун. Гьелъ рес кьола лъималазул лъай г1амлъизабизе, литературиял асаразда кколел лъугьа-бахъинал ч1ванкъот1араб тарихияб заманалда хурхарал рук1ин ц1алдохъабазда бич1ч1изабизе, ва гьезда бихьизабизе гьел асаразда жаниб бат1и-бат1ияб тарихияб заманалъул г1адамазул г1умруги г1амал-хасиятги ва рук1а-рахъинги гвангъун цебеч1езабун бук1ин; гьелдаго цадахъ лъималазе рагьула жакъасеб къоялдаги гьел малъулел асаразул бугеб к1вар: гьанжесеб г1умруялъе бит1араб къимат кьун бажаруларо, аралда данде кквеч1ого.

Х-ХI классазда малъула Дагъистаналъул литература.

X-XIклассазда малъизе х1исабалде росун руго Дагъистаналъул вацлъиялъул миллатазул

Машгьурал раг1ул устарзабазул т1асарищарал асарал Т1асиял классазда авар ва Дагъистаналъул литература малъиялъуласлияб масъалалъун ккола художествиял асарал гъваридго рич1ч1улев, гьезул идеялда (аслияб пикруялда), сипатияб каламалъул хаслъабазда хадув гъолев, гьезие бит1араб къимат кьун бажарулев, жиндир халкъалъул рух1ияб бечелъи босарав чилъун щивав ц1лдохъан вахъинави.

Авар адабияталдаги инсанияталъего г1аммал образал ратизе ва paтlaрахъизе лъимал ругьун гьарула. Учителас ц1алдохъабазда малъула, халкъалъ ч1езарурал рух1иял г1урхъабазда рекъон, героязул хьвада-ч1вади, г1амал-хасият борцине. Гьебго х1алт1и гlypyc адабияталъул дарсаздаги гьабулелъул, к1иябго адабияталда рух1иял т1алабал т1урараб куц данде ккун, г1аммал рахъал ратании, лъимал х1асилалде рачине зах1малъуларо. Школалда малъизе т1асарищун руго хъвадарухъанасул художествияб рахъалъ камилал, тарбия кьеялъе мустах1икъал асарал.

Ц1алдохъабазда т1адаб буго классалданиги рокъобниги гьел асарал т1уранго ц1ализе. Ц1алулаго лъугьараб рух1ияб асаралъул къуч1алда гьабула анализалъулаб х1алт1иги.

Асарал малъулаго, хъвадарухъанасул г1умруялъул ва творческияб нухалъул х1акъалъулъ баяналги кьезе ккола. Гьелъ квербакъула художествиял асарал гьваридго рич1ч1изаризе гуребги, Ват1аналъе рит1ухъав, халкъалъул рух1ияб байрахъ борхатго кквезе къеркьарав раг1ул устарасул х1алуцараб г1умру, жигараб х1аракатчилъи баян гьабизеги. Гьелъул, х1асилалда ц1алдохъабазда цебе ч1езе ккола т1олабго жиндир пагьму-гьунарги рек1ел бух1иги хирияб Ват1аналъе, г1агараб халкъалъе хъулухъалъе кьурав г1акъилав авторасул гвангъараб сипат.

Аваразул ва Дагъистаналъул цогидалги миллатазул адабияталъул г1аммаб цебет1еялъул бицинеги программаялда заман бихьизабун буго. Анализ гьабулелъул, т1адч1ей гьабула малъизе рихьизарурал асаразда ва пайда босула цереккун малъараздаса.

«1946-1990 соназда Дагъистаналъул халкъазул адабият» малъулаго, т1адч1ей гьабизе ккола программаялда кьурал т1асарищарал асаразда.

X-XIклассазда Дагъистаналъул цогидал миллатазул литератураялдаса бизщун лъик1ал раг1ул устарзабазул цо-цо асарал гьваридго малъиялъ рес кьола Дагьистаналъул халкъалъул гъунки, рух1ияб цолъи, г1ахьалаб къисмат, бат1и-бат1ияб кьералъул цогояб культура бук1ин бихьизабизе, миллатазда гьоркьоб гьуинлъи-вацлъи бищун т1адег1анаб хазиналъун лъугьин баян гьабизе. Дагъистаналъул хъвадарухъабазул цебесеб ва гьанжесеб къисматалъул релълъен, гьезул адабият цогояб чвахиялде свери баянго бихьизабизе бигьалъула дандеккун хал гьабураб мехалъ. Программаялда мух1канго ч1езарун руго щибаб классалда лъималазда лъазе кколел литературияб теориялдаса баянал. Теориялдаса авалиял баянал кьезе байбихьула 5 классалда, хадубккун гьезул сиях1 ц1ик1к1инабизе, малъарал гъварид гьаризе х1исабалде росун руго. Асаразул анализ гьабулелъул, ц1алдохъабаз теориялъул баяназдаса г1ат1идго пайда босизе ккола.

X-XIклассазда мугъч1вай гьабула гlypycадабияталъул дарсазда малъараладабияб теориялъул баяназда.

Paгla-ракьанде щун, адабияб лъай кьеялъул масъала т1убан бажаруларо, г1ат1идаб къаг1идаялъ класстун къват1исеб ц1али г1уц1ич1ого.Гьединлъидал чара гьеч1ого т1убазе ккола класстун къват1исеб ц1алиялъул программа.

Гьезда т1асан гара-ч1вари гьабизе хасал дарсалги рихьизарун руго. Муг1алимасда т1адаб буго ц1алдохъабазе ц1ализе кьезе цoxlo рихьизарурал гурелги, ахираб заманалъ басмаялде рахъарал," критиказ реццарал ц1иял асаралги.Щибаб классалъул программаялда кьун буго к1алзул ва хъвавул ка­лам цебет1езабизелъун т1орит1изе кколел х1алт1абазул къадар. Гьел х1алт1аби щулаго рухьарал руго адабиял асарал малъиялда. Гьединльидал лъималги ругьунлъула сипатияб каламалде, поэтазул, хъвадарухъабазул пасих1аб мац1алде, раг1аби дандразе, хабар гlyц1изe, маг1наялда рекъараб форма батизе, жидерго пикру къокъго ва баянго загьир гьабизе. Гьелдалъун асаразул анализ гьабизеги, гьезие къимат кьезеги ц1алдохъабазул бажари борхула.Программаялда ч1езабун буго, адабияталъул курс малъулаго, лъималазе щвезе кколеб лъаялъул ва лъугьине кколеб бажариялъул мух1канаб г1урхъи-рахъ. Лъазе ккола малъулел асаразул х1асил бицине, щибаб классалъул программаялда кьурал литературияб теориялъул баяназдаса г1ат1идго пайда босизе, программаялъ т1адаллъун гьарурал текстал рек1ехъе ц1ализе.

Ругьунлъиялъулгун бажариялъул т1алабал к1ийиде рикьун рихьи­  
зарун руго:

-Асаралъул анализ гьабун ва гьелъие къимат кьун бажари;

-Калам г1уц1ун бажари.

Программаялда бихьизабун буго щибаб художествияб асар малъизе бикьун кьураб ц1алул заман. Ц1алдохъабазул къадаралде, лъаялде ва гьезулгун классалда х1алт1и гьабизе ругел шарт1азде балагьун, яги методикияб рахъалъ чара гьеч1еблъун бихьулеб бугони, учителасул ихтияр буго, цо-цо темаялъе кьурал саг1тазул къадар, жиндаго лъик1аблъун бихьараб къаг1идаялъ, хисизабизе.

Адабияталъул дарсазда цадахъго г1ат1идго бачине ккола клас­стун къват1исеб х1алт1иги: адабияб кружок, ц1аларал т1ахьазда т1асан бах1сал-конференциял т1орит1и, литературиял х1аял, пасих1го куч1дул, харбал ц1алиялъул къецал, концертазде, киноялде, театралде цадахъ ин ва бихьаралда т1асан гара-ч1вари г1уц1и, поэтазул, хъвадарухъабазул бак1азде сапарал гьари, литературиял музеязде щвей, халкъияб к1алзул гьунаразул асарал рак1ари г1адал тадбирал.

**Содержание учебной программы** V КЛАСС **(34саг1ат)**

Асарал лъазаризе — 34 саг1ат.

**Байбихьи (1 саг1ат)**

Инсанасул г1умруялда жаниб ц1алдеялъул к1вар. Школалда адабият малъи х1ажатаб шарт1 бук1ин. Раг1ул гьунар х1исабалда адабияталъул х1акъалъулъ авалияб баян.

**ХАЛКЪИЯБ К1АЛЗУЛАБ ГЬУНАР (9 саг1ат)**

**«Ганч1ил вас» (1 саг1ат)**

Ват1ан хиралъи — маргьаялъул аслияб маг1на. Маг1арулазул къвак1и, Ват1аналъе г1оло pyxl бичизе х1адурал рук1ин гьит1инав васасул мисалалдасан бихьизаби. Залимав талавурчи Тимурида ва гьесул чукъбузда т1ад васас рух1ияб бергьенлъи боси. Ват1ан хириясе хвел бук1унаро.

**«Лъабго гьунар гьабурав бах1арчи» (1 саг1ат)**

Инсанасе бищун т1адег1анаб рух1ияб бечелъи Ват1ан бук1ин мар­гьаялъул аслияб маг1на. Инсанасул лъик1ал рахъазе рецц гьаби, Лъик1лъиялъ квешлъи къезаби. Т1абиг1ат мук1ур гьабизе инсанасул бук1араб анищ. Маргьабалъ кколел г1ажаибал ишал.

Маргьаялъул мац1 ва гьеб г1уц1ун бук1унеб куц. Маргьабазул г1адатлъи ва пасих1лъи.

**«Х1амаги Бац1ги» (1 саг1ат)**

Боц1уца г1орц1иялъ цулъарав бечедав чиясул бац1илаб г1антлъиги, бокьа-бокьараб гьабизе бегьулин ккейги, х1алт1уца чурхъарав мискинчи х1исабалда х1амил ц1одорлъиги маргьадулъ бихьизабун бугеб куц. Хъант1и, зулму гьаби халкъалъ какулеб бук1ин. Рит1ухълъиялъ бергьен­лъи босизе бук1иналде халкъалъул хьул.

**«Кьурулъ хут1арав Г1али» (1 саг1ат)**

Хъант1иялъ, бахиллъиялъ ва жах1даялъ чиясул инсанлъи лъуг1изабулеб ва гьев х1илла-рек1к1алде вачунеб куц коч1олъ бихьизабун бугеб куц. Коч1олъ х1алт1изарурал маргьаялъе хасиятал рахъал, гаргаралъул к1вар.

**Бицанк1иби (1 саг1ат)**

Бег1ераб пагьмуялда, гвангъараб сипатияб нухалда халкъалъул г1акълуги берзул ц1одорлъиги бицанк1абазда жаниб загьирлъи. Бицанк1абазул хаслъи.

**Кицаби ва абиял (1 саг1ат)**

Кицабазулъ ва абиязулъ г1агараб ракьалде рокьи, инсанасул саха­ватлъи, бах1арчилъи, г1акъиллъи, рух1ияб бечелъи, гьединго хиянатлъи, макру*,* к1ух1аллъи, ч1ух1и-пахрулъи, къарумлъи, к1вар гьеч1олъи гвангъун загьир гьаби. Кицаби ва абиял — халкъияб г1акълуялъул хазина.

Кицабазул ва абиязул хаслъи — пасихГлъи ва къокълъи. Мац1алъул камиллъи ва г1ужиллъи..Кицабазул бит1араб ва хъвалсараб маг1на.

**Адабияталъул теория.** Фольклоралъул х1акъалъулъ баян. Маргьаби ва гьезул тайпаби.

**Лъараг1азул халкъияб кеч1 «Янгъизасул кеч1» (1 сaгlaт).**

**Табасараназул халкъияб кеч1 «Мискинлъи» (1 саг1ат)**

**Даргиязул халкъияб кеч1«Рагъ рик1к1ад бугониги...» (1 саг1ат)**

**ХЪВАДАРУХЪАБАЗУЛ МАРГЪАБИ ВА КЪИСАБИ (3 саг1ат)**

**Ц1адаса Х1амзат. «Гъалбац1ги г1анк1ги» (1 саг1ат)**

Зулмучиясул ахир хвалдалъун лъуг1улеблъи — маргьаялъул аслияб пикру. Бищун х1инкъараблъун толеб г1анк1ил бах1арчилъи —г1акъилаб бук1ин. Гъалбац1 хвеялъе г1илла — жиндаса бергьунеб жанавар бегьуларин абураб пахрулъи, къуваталда мугъч1вай. Маг1ирукъалъул бак1алда г1алхуда бертин гьабияхлъе г1илла. Маргьаялъул хъвалсараб маг1на. Маргьа хъвараб коч1олаб каламалъул чвахи, пасих1лъи, сипатлъи.

**Адабияталъул теория.** Микьго гъижаялъул коч1олаб г1уц1и. Хабарияб ва шиг1руяб калам. Коч1ол чвахи, аллитерация.

**Г1абдулмажид Хачалов. «Шахламаз» (1 саг1ат)**

Рак1алда канлъи бихьулей бецай ессарухъаналъул ц1одорлъи, пахруяв ханасул лъавукълъи ва пахрулъи. Зах1матчаг1азул сахаватлъи, сабрулъи к1одо гьабун, т1адчаг1азул маг1на гьеч1еб ч1обогояб г1умру

какун бугеб куц. Халкъияб маргьаялъул г1адатаб мац1, рит1ухълъи бергьин, т1екълъи къей — г1умруялъул закон.

**Г1абасил Мах1амад. «Ч1ибирикъ» (1 саг1ат)**

«Бах1арчи хъабчилъ ватула» абураб кици-маргьаялъул аслияб маг1на. Маргьаялъул багьадур Ч1ибирикъил г1адатлъиги мискинлъиги, махсара х1алае ккун, бихьизабун бугеб куц. Ч1ибирикъил гьунар. Ханасул «баркала». Ханасул ясалъ Ч1ибирикъ т1асавищиялъе г1илла. Бечелъиялъе ва чилъиялъе авторас кьолеб къимат. Инсанасул талих1, бечелъиялъулъ гуреб, чилъиялъулъ бук1ин. Махсараялъул (юморалъул) х1акъалъулъ баян.

**Адабияталъул теория.** Хабарияб ва шиг1руяб каламалъул х1акъалъулъ баян гъварид гьаби. Рифма ва чвахи — коч1олаб каламалъ­ул пасих1лъиялъул форма. Коч1ол 7 ва 8 гьижаялъул роцен. Адабиял маргьабазул х1акъалъулъ бич1ч1и. Халкъияздаса гьезул бат1алъи.

**XIX Г1АСРУЯЛЪУЛ АДАБИЯТ (4 саг1ат)**

**Инхоса Г1алих1ажияв. «Бечедал чаг1азде» Кицабиял алфазал (2саг1ат)** Чияр гьиналдалъун боц1и данде гьабурал бечедал чаг1азул г1амал-хасият. Жиндирго зах1маталдалъун бет1ербахъи гьабулев инсанасул сахаватлъи, рек1ел бечелъи. Коч1ол багьадураздехун жиндирго бугеб гьоркьоблъи бихьизабизе шаг1ирас ратарал сипатиял раг1аби. Коч1ол мац1алъул пасих1лъи.

**Кицабиял алфазал** «Зах1мат бихьич1ого...», «Къабих1лъун чи вихьун...», «Гьерсил чода рек1арав...», «Калам дагьлъи беццараб...», «Чидае гвенд бухъани...», «Жиндийго гьавудич1ев...», «Найица т1егь кванала...».

**Адабияталъул теория.** Эпитеталъул х1акъалъулъ баян.

**Элдарилав. «Хъуру-хъара»** (**1саг1ат)**

Инсанасул г1умруялъулъ рит1ухълъи гьеч1олъи шаг1ирас каки. Т1адчаг1аз «хъуру-хъара» — ян мискинзаби инжит гьариялде данде шаг1ирасул гьаракь.

**Щадаса Х1амзат. «Г1акдал кеч1» (1 саг1ат)**

Беч1ч1улеб г1ака хвеялдалъун мискинаб хъизамалъе бач1араб къварилъи. Маг1арулазул къо бух1араб мискинлъи ва язихълъи бихьизабун бугеб куц. Коч1ол пасих1лъи, мац1алъул камиллъи.

Х1амзатил махсарадул (юморалъул) хаслъи.

**Адабияталъул теория.** Аллитерациялъул х1акъалъулъ баян гьварид гьаби.

**ДАГЪИСТАНАЛЪУЛ ХАЛКЪАЗУЛ АДАБИЯТАЛДАСА (4 саг1ат)**

**Кочхюралдаса Саг1ид. «Милъиршо», «Axle куч1дул, ашуг»**

**(1 caгlaт)**

**«Милъиршо»** Т1абиг1аталъул берцинлъи — милъиршо.

Ихдал бач1унеб, хаслихъеунеб эркенаб х1анч1ида шаг1ирасул бахиллъи. Живги эркенлъиялде цадахъ вачеян милъиршоялда гьари. **«Axle куч1дул, ашуг»** — машгьурав лезгияв ашугасул программияб асар. Жиндир т1олабго шиг1рияб гьунар г1адатал г1адамазул рак1алг1ат1ид гьаризе ва гьезул пашманлъи тlaca босиялде коч1охъаби ах1и.

**Абут1алиб Гъапуров. «Дир г1умру» (2 саг1ат)**

Нек1о маг1арулазул мискинзабазул бук1араб кьог1аб, язихъаб г1умруялъул сурат. Бечедал устарзабаз ругьун гьаризе ккун рук1арал лъималазул гъин кваналеб бук1араб куц. Чалабил сипат. Гьесул вах1шилъи, къарумлъи, рух1ияб мискинлъи. Мискинав васасул рух1ияб бечелъи, эркенлъиялде ц1айи ва гьелде батараб нух.

**Адабияталъул теория.** Дандекквеялъул баян. Раг1ул бит1арабги хъвалсарабги маг1на.

**Г1азиз Иминагъаев.«Х1алт1ухъанасул г1умру» (1 caгlaт)**

Нек1о х1алт1ухъабазул бук1араб кьог1аб къисмат коч1олъ гвангъун бихьизабун бугеб куц. Гьеб асар пачаясул х1укуматалда ч1валеб г1айиблъун бук1ин.

Шаг1ирас х1алт1ухъаби эркенлъи т1алаб гьабиялде кант1изари.

**ХХ Г1АСРУЯЛЪУЛ АДАБИЯТ (11 саг1ат)**

**Щадаса Х1амзаг. «Гьудуллъи лъилгун кквелеб?» (1 саг1ат)**

Коч1ол насих1атаб хасият. Гьудуллъиялъул х1акъалъулъ шаг1ирасул пикраби. Мац1алъул пасих1лъи ва сипатлъи.

**Адабияталъул теория.** Дандекквеялъул рахъалъ баян гъварид гьа­би. Раг1ул хъвалсараб маг1наялъул х1акъалъулъ бич1ч1и г1ат1ид гьаби.

**Мух1амад Шамхалов. «Зурмихъабазул нохъоде» (2 саг1ат)**

Г1исалги Расулилги гьудуллъиялъул щулалъи. Г1иял гьой Игитги лъималги. Расулилги Г1исалги зах1маталдехун бугеб бербалагьи. Хъвадарухъанас Г1исаеги, Расулиеги, Игиталъеги кьолеб къимат.

**Мух1амад Сулиманов. «Х1инкъараб сапар» (2 саг1ат)**

Ц1ияб г1умруги г1агараб ракьги Самиеги Набиеги хирияб бук1иналъе нуг1лъи гьабулел гьезул ишал. Набилги Самилги гьудуллъи. Мекъалдеги бит1аралдеги лъималазул бербалагьи ва гьелъул х1асил. Лъималазул бах1арчилъи.

**Адабияталъул теория.** Асаралъул теория. Асаралъул темаялъул ва аслияб пикруялъул х1акъалъулъ авалияб баян.

**Расул Х1амзатов. «Вера Васильевна», «Маша» (2 саг1ат)**

**«Вера Васильевна».** Халкъазда гьоркьоб гьудуллъи щулалъи ва цебет1ей — коч1ол аслияб пикру. Г1урус ч1ужуг1аданалъ маг1арулазе гьабураб рак1бац1ц1адаб кумек. Миллатазда гьоркьоб рагь1улъги х1алт1улъги тегьан бач1араб щулияб гьудуллъи — къуват.

**«Маша».** Рагъда лъадарараб гьудуллъи-вацлъи хадубккунги тегьай. «Маша» абураб ц1ар лъеялъе г1илла. Коч1ол рохалилаб ва пашманаб бакъан. Лъималазде бугеб к1удияб ва х1еренаб рокьи загьир гьабизе шаг1ирас х1алт1изабураб махсара, сипатиял раг1аби. Дандекквеялъул ва эпитеталъул к1вар.

**Адабияталъул теория.** Дандекквей такрар гьаби, гьелъул к1вар коч1олъ рагьи.

**Г1абдулмажид Хачалов. «TIaca лъугьа, гьалмагъ майор»** **(2 саг1ат)**

Ват1анияб рагъда г1адамазул таваккал, къвак1и, бах1арчилъи ва тушманасде ццин загьир гьабун бугеб куц. Саша Горбуновасул ц1одорлъи. Бах1арчилъи, къвак1и, тушманасде гьалагаб ццин. Майор Горбуновасул г1амал-хасият. Г1урусав Горбуновасулги, маг1арулав Гъазихъовасулги, гуржиясулги рагъда лъадарараб гьудуллъи.

**Адабияталъул теория.** Адабияв багьадурасул х1акъалъулъ авали­яб баян. Гаргар ва авторасул калам рекъонккеялъул к1варалъул бич1ч1и г1ат1ид гьаби.

**Фазу Г1али Фазу Г1алиева «Рии т1адбан буго дир т1алъиялда», «Ц1ад» (1 caгlaт) (1/2 бут1а)**

**«Рии т1адбан буго дир т1алъиялда»** Гьавураб ва г1ураб ракьалъул т1абиг1ат ккола Ват1аналде рагьулеб рокьул каву. Гьелдасан байбихьула эбелаб ракьалде рокьул асар т1ирщизе. Г1азизаб т1алъиялъул т1абитаталъ шаг1иралъе гьабураб асар. Гьелде бугеб жиндирго xlacpaт загьир гьабизе шаг1иралда ратарал сипатал.

**«Ц1ад»** балеб мехалъ муг1рузул т1абиг1ат хисулеб куц. Ч1агояб т1абиг1ат гьелдаса бохиялъул сипат. Лъималазе гьелъ гьабураб асар. Ц1ад т1абиг1аталъе ва г1адамазе рах1матлъун бук1иналдаса шаг1иралъул рохел.

**Мух1амад Г1абдулх1алимов. «Инсул мина» (1 саг1ат)**

Эбел-инсул адаб-х1урмат гьабизе ккола, гьел ч1аго рук1аго. Инсул рокъове Ибрагьим т1адвуссиналъе г1илла. Ибрагьимидаги гьесул вас Сапиюладаги гьоркьоб ккараб гара-ч1вари, гьелъул маг1на ва к1вар.

**Адабияталъул теория.** Эпитеталъул х1акъалъулъ баян г1ат1ид гьаби.

ДАГЪИСТАНАЛЪУЛ ХАЛКЪАЗУЛ АДАБИЯТАЛДАСА(2 саг1ат)

**Абумуслим Жафаров. «Сих1ираб ци» (1 саг1ат)**

Г1алхул жанаварал — гlaгapaб т1абиг1аталъул берцинлъи. "Табиг1ат ц1уни — инсанасул налъи. Мутг1рузул т1абиг1аталъул сипат-сурат цебеч1езабизе хъвадарухъанасул бугеб махшел. Ци ч1вач1ого теялъе г1илла.

**Адабияталъул теория.** Хабаралъул х1акъалъулъ баян.

**Кадрия. «Дир лъимерлъиялда хиял бук1ана» (1 саг1ат)**

Шаг1иралъул г1умруялъул х1акъалъулъ къокъаб баян. Г1агараб халкъалъе хъулухъ гьаби, гьелда цебе щивав чияс жиндирго налъи т1убай — коч1ол аслияб пикру.

**Требования к уровню подготовки обучающихся 5 класса**

**Лъаялъул ва бажариялъул рахъалъан V классалъул ц1алдохъабазда цере лъолел аслиял т1алабал**

**Ц1алдохъабазда лъазе ккола: -**лъазарурал асаразул ва гьезул авторазул ц1арал;

**-**лъазарурал асаразул багьадуралги ва гьел гьоркьор г1ахьаллъулел лъугьа-бахъиназул рахасги; -адабияб теориялдаса баянал: художествияб асаралъул багьадур, багьадурасул монолог, диалог; дандекквей, олицетворение, эпитет;

-адабиял маргьабаздаса халкъиял маргьабазул бат1алъи;

-программаялда рек1ехъе лъазаризе рихьизарурал текстал.

**Ц1алдохъабазухъа бажаризе ккола:**

**-**лъазарурал асаразда гъорлъа хасал лъугьа-бахъинал рат1а рахъизе;

**-**лъазарулел асаразда жанир кколел лъугьа-бахъиназда гьоркьоб заманияб ва г1илла-мурадияб бухьен ч1езабизе;

**-**малъулеб асаралда жаниб дандекквеял, эпитетал, олицетворениял ратизе ва текстазда гьоркьоб гьезул бугеб к1варалъе баян кьезе;

- муг1алимасул т1адкъаялда рекъон, лъазабулеб асаралъул багьа­дурасул г1амал-хасият бицине.

-минуталда жанияб 90-100 раг1и кколеб хехлъиялда лъазарурал текстал раг1ун, рит1ун ва чвахун ц1ализе;

-рек1ехъе лъазарурал асарал пасих1го ц1ализе;

-гьит1инаб хабарияб асар, яги к1удиялъул цо бут1а изложение  
х1исабалда бицине ва хъвазе;

-зах1маталъул темаялда сочинение хъвазе (жиндирго х1алт1улхалбихьиялъул кьуч1алда); -асаралъул багьадурасул хасият рагьизе (бицунги хъванги); -гьит1инаб хабарияб асар, яги к1удиялъул цо кесекалъул план г1уц1изе;

-асаралъул багьадураздехун ва лъугьа-бахъиназдехун лъугьараб бербалагьиги загьир гьабун, жинцаго ц1аларал художествиял асаразе къимат кьезе (бицун).

**Содержание учебной программы**

**VI КЛАСС**

(**34 саг1ат)**

Асарал лъазаризе — 34 caг1aт

**Байбихьи (1 саг1ат)**

Адабияталъ художествияб къаг1идаялда г1умру бихьизаби.

**ХАЛКЪИЯБ К1АЛЗУЛ ГЬУНАР (4 саг1ат)**

**«Къайицадахъал» (1 саг1ат)**

Рак1 бащалъи, чехь бащалъи — гьудуллъиялъул кьуч!. Хиянатчи, гьереси — гьудуллъиялъул тушман. Х1алт1уларев чиясул х1алихьалъиги, хиянатги, макруги камулареблъи царал мисалалдалъун бихьизаби. Халкъалъ чиясе къимат х1алт1ухъ балагьун кьолеб бук1ин.

Х1айваназул х1акъалъулъ маргьаби (баян).

**«Ралъдал чу» (1 саг1ат)**

Гьунар ц1ик1к1арасул ц1ар гьаби. Лъик1аб чу бах1арчиясда гурони квегъизе к1унгут1и. Гьит1инав вацасул гьунарал. Ахиралде гьит1инав вац талих1авлъун вахъиналъе г1илла. Жах1да-х1усуд какун бугебкуц. Миккиясалъул ц1одорлъи. Ханасул хъант1и ва гьелъул х1асил.Бах1арчилъи гьабич1ого, г1олохъанчи мурадалде щунгут1и. Маргьаялда кколел г1ажаибал лъугьа-бахъинал.

**Адабияталъултеория.** Халкъиял к1алзул асаразул аслиял тайпаби (маргьаби, куч1дул, кицаби, абиял, бицанк1аби) такрар гьари. Г1ажаибал маргьабазул х1акъалъулъ баян г1ат1ид гьаби. Гиперболаялъул ва кидагосел эпитетазул х1акъалъулъ

**«Муг1рузул Г1али» (2 caгlaт)**

Бугьтан лъей, мац1ихъанлъи — инсанасул бищун квешаб г1амал. Загьруял борхьазда мац1ихъаби релълъинариялъе г1илла. Лъадул яц1ц1алъи, х1алимлъи, рух1г1ан Г1али вокьулев вук1ин бихьизабулел сипатиял раг1аби. Коч1олъ гаргаралъул к1вар. Талих1аб хъизан балагьалде т1амуразе коч1олъ кьун бугеб къимат.

**Адабияталъул теория.** Кидагосел эпитетал.

**ХЪВАДАРУХЪАБАЗУЛ МАРГЬАБИ ВА КЪИСАБИ (3 саг1ат)**

**Заирбег Г1алиханов. «Беццаб сапар» (1 саг1ат)**

Маргьаялъул багьадурзабазул г1амал-хасият. Гьезул калам. Рак1бац1ц1адаб гьудуллъиялъ х1илла-макруялда т1ад бергьенлъи боси — маргьаялъул аслияб пикру**.**

**Адабияталъул теория.** Халкъиял маргьабаздаги хъвадарухъабаз ургъараздаги гьоркьоб бат1алъи**.**

**Г1умарх1ажи Шахтаманов. «Халкъалъул ццин» (2 caгlaт)**

Ват1аналъул хиянатчи --халкъалъул тушман. Боц1уда хъант1иялъ чи вачунеб бак1. Маг1арул халкъалъул ях1-намусалъул байрахълъун Заг1алги Г1азизги рихьизари. Чанхъи — рогьоялъул мугьру. Поэмаялъул мац1. Хиянатчиясда «Чанхъи» — ян ц1ар теялъе г1илла. Хиянатчи халкъалъул тамих1алдаса ворч1унгут1и.

**Адабияталъул теория.** Коч1ол къот1елалъул (строфа) х1акъалъулъ авалияб баян.

XIX **Г1АСРУЯЛЪУЛ АДАБИЯТ (3 саг1ат)**

**Инхоса Г1алих1ажияв. «Будун дамдамаги», Кицабиял алфазал (Г1акълудал ралъадалдаса) - сахлъи, -вацлъи, -хъукълъи, -рац1ц1алъи, -т1адагьлъи, -х1алихьалъи, -къарумлъи, -сурукълъи, -бах1арчилъи; -дибирлъи, -бегавуллъи, -зулмулъи, -х1арамлъи.**

**(2 саг1ат)**

**Мах1муд. «Рек1елъ иях1 бугев...» (1 саг1ат).**

Чияр зах1мат кваналел макруял чаг1азул къасдал къват1ир ч1вазарун ругеб куц. Ц1ияб г1умру т1аде щолеб бук1ин бихьизабизе щаг1ирас х1алт1изарулел ругел сипатиял раг1аби. Коч1ол сатирикияб мац1. Эпитеталъул к1вар.

**ДАГЪИСТАНАЛЪУЛ ХАЛКЪАЗУЛ АДАБИЯТАЛДАСА (4 саг1ат)**

**Батирай. Бах1арчиясул куч1дул «Жамав ханасул илхъи цо дуцаго хъамулев...», «Варакъалъул жалги ккун...», «Рагъ-кьал т1аде бач1ани...», «Бах1арчияв инсуе...», «Ч1аго таги бах1арчи...», «Ц1ар paг1apaв бах1арчи...» (1 caгlaт).**

Шаг1ирасул г1умруялъул ва коч1охъанлъиялъул х1акъалъулъ баян.

Батирайил заманаялъ Ват1ан ц1униялъул бук1араб ц1арги к1варги, Нусгоясде данде цох1о живго вагъулев бах1арчиясул романтикияб сипат ва гьелъул к1вар.

Батирайил коч1олаб каламалъул гъварилъи, г1адатлъи ва къокълъи.

**Адабияталъул теория.** Метафоралъул х1акъалъулъ авалияб баян.

**Йирчи Гъазахъ. «Икъбал», «Сибиралдаса кагъат» (2 саг1ат)** Шаг1ирасул г1умруялъул ва гьесул заманаялъул х1акъалъулъ къокъаб баян.

**«Икъбал».** Бечелъиялде балагьун, чиясул къадру борцунеб социалияб г1уц1иялде авторас г1унт1изабулеб г1айиб.

Бах1арчилъиялде, гьунаралде, г1акълу-лъаялде балагьич1ого, г1арац ц1ик1к1арасул ц1ар гьабулеб бук1иналдаса шаг1ирасул пашманлъи.

**«Сибиралдаса кагъат».** Ват1анги тезабун, Сибиралде рит1арал дагъистаниязул кьог1аб г1умруялъул сурат цебеч1езабун бугеб куц. Туснахъ къот1аразул рижараб ракьалъухъ урхъи.

Зулмуяб х1укуматалде дандеч1еялъул бакънал коч1олъ загьирлъи.

**Къуркълиса Шаза. «Саву ккана каранда», «Къваридаб х1араялъуб къараб гулла киниги...». «К1анц1и хехаб муг1рул чан...» (1 саг1ат)**

Шазал г1умруялъул х1акъалъулъ къокъаб баян.Бечедав вук1иналъ жиндие щоларев васас, ячинилан рехун тарай ясалъул кьог1аб къисмат, рокьул г1азаб, рух1ияб бечелъи рагьизе  
коч1ахъаналъул, бугеб гьунар.

XX Г1АСРУЯЛЪУЛ АДАБИЯТ (14 саг1ат)

**Ц1адаса Х1амзат. «Шамил», «Чоде», «Пилги Ц1унц1раги», «Маймалакги ц1улал устарги» (2caгlaт)**

**«Шамил».** Халкъияв багьадурасде бугьтанал лъей, кьуч1 гьеч1ел ч1орал, раг1и рехи — мекъаб иш бугин абураб шаг1ирасул пикру коч1олъ загьирлъи. Шамилил бах1арчияб тарихалъе къимат кьезе, гьелъул к1вар рагьизе Х1амзатица х1алт1изарурал сипатиял раг1аби.

**«Чоде».** Жиндирго хъах1аб чол х1акъалъулъ Х1амзатил куч1дул. Коч1охъанасул махсара, чода бадир ч1ваял, ва г1айибал гьари. Гьел гьариялъе г1илла. Мац1алъул пасих1лъи.

**«Пилги ц1унц1раги».** Жиндирго къуваталде мугъч1вайги гьабун, ч1ух1и бихьизабураб пилалъул мисалалдасан шаг1ирас г1адамасулъ рекъеч1еб пахруяб ч1ух1и какулеб куц. Баснялъул насих1ат

**«Маймалакги ц1улал устарги».** Баснялъул аслияб маг1на жиндир гуреб иш т1аде босарав чи сурулеб куц бихьизаби. Маймалакалъул г1амал бугел г1адамазда гвангъараб мисалалдалъун Х1амзатица реч1ч1улеб сатираялъул ч1ор. Кколареб ва жинда лъалареб иш гьабулев чиясул г1амал жиндаго багъи.

Баснялъ кьолеб г1акълу.

**Адабияталъул теория.** Баснялъул х1акъалъулъ баян. Аллегориялъул х1акъалъулъ бич1ч1и.

**Заид Х1ажиев. «Х1анч1ик1к1ал», «Цакьуги циги» (2 саг1ат).**

**«Х1анч1ик1к1ал».** Эркенаб цадахъаб зах1мат талих1-рохелалъул  
кьуч1 бук1ин xlop бахъарал х1анч1азулги х1алт1удаса нахъе к1анц1арабгагулги мисалалда бихьизабун бугеб куц. Ц1одораб т1инч1 х1анч1алъе инва цадахъ х1алт1иялдаса щвараб рохел. Гагул макрулъи. Х1анч1азул эр­кенаб зах1матги гагул пахрулъиги бихьизабизе шаг1ирас х1алт1изарурал  
сипатиял раг1аби.

Т1абиг1аталъул сурат цебеч1езабизе щаг1ирасул махщел.

**«Цакьуги Циги».** Рек1елъ чаран бук1ин чилъиялъул аслияб шарт1 кколеблъи цакьулги цилги мисалалдалъун шаг1ирас загьир гьаби.Цилги цакьулги хасият-г1амал рагьулел сипатиял раг1аби. Баснялъул насих1ат.

**Адабияталъул теория.** Метафораялъул х1акъалъулъ бич1ч1и жеги гъварид гьаби.

**Ражаб Дии-Мух1амаев. «Хиянатчи» (2 caгlaт)**

Ват1аналде къо ккараб мехалъ, нахъе къан ч1арав чиясул рогьояб г1умру ва гьелъул кколеб инжитаб ахир. Ват1аналъе хилиплъарав чияс жиндирго г1агарлъи, йокьарай яс учузго ричулеб куц. Хиянаталде Мух1амадил нух. Хъвалис Х1амзат — жанисел тушбабазул цо тайпа. Багьадураздехун ва гьезул ишаздехун авторасул бугеб бербалагьи загьир гьарулел эпитетал, дандекквеял, метафорал ва гьезул к1вар.

**Адабияталъул теория.** Хабариял асаразул тайпаби. Хабар. Къиса.

**Расул Х1амзатов «Россиялъул солдатал», «Къункъраби» (2 саг1ат)**

**«Россиялъул солдатал».** Поэмаялъе кьоч1ое босараб х1акъикъат. Халкъазда гьоркьоб гьудуллъи. Г1адамазе Ват1аналъул хиралъи. Рагъухъабазул бах1арчилъи, рух1ияб бечелъи, тушманасдаса бергьун гурони, къун ч1езе к1унгут1и. Г1абдулманаповасул рух1ияб бечелъи рагьизе шаг1ирас х1алт1изарурал сипатиял раг1аби. Гаргаралъул к1вар.

**«Къункъраби».** Ват1аналъул намус-ях1 ц1унун рагъарал, х1алт1арал бах1арзазе сайгъат гьабураб кеч1. Г1адан хиралъиялъул т1адег1анаб асар загьир гьабун, авторасда ратарал сипатиял раг1аби.**Адабияталъул теория.** Метафораялъул х1акъалъулъ бич1ч1и гьва­рид гьаби.

**Фазу Г1алиева. «Маг1арулав» (1 саг1ат)** Дакку Асадулаевасул кеч1 ах1изе бугеб гьунаралъ шаг1иралъе гьабулеб бугеб асар.Маг1арул сариналъул пасих1лъи, пикруялъул камиллъи ва гъварилъи коч1олъ загьир гьабун бугеб куц.

**Х1усен Х1ажиев. «Г1алибегил къулг1а» (1 саг1ат)**

Г1алибегилги гьесул ч1ужу Айизалги г1аданлъи, рек1ел сахаватлъи, адаб-х1урматгун инсан к1одо гьави. Г1адамазе жив х1ажатав вук1иналдаса Г1алибегил ч1ух1и. Херав маг1аруласул г1амал-хасият. Сверухъ бугеб т1абиг1аталдехун гьесул бугеб рокьи ва т1алаб. Г1алибегица чанил ц1ц1е хвасар гьаби. Иццуда «Г1алибегил къулг1а» абураб ц1ар лъеялъе г1илла.Харбил пикруялъул гъварилъи.

**Мух1амад Г1абдулх1алимов. «Госпиталалъул вас» (2 саг1ат)**

Х1амзатилги Сахратилги гьудуллъи ккей. Лъукъарал солдатаз Х1амзатил эбелалъул х1урмат гьаби. Дзгуевас васасе орден кьей. Ка­питан Симоновги Х1амзатги. Эбел фронталде иналъе г1илла. Орден бикъи. Эбелалъул кагъат бач1ин. Х1амзат фронталде лъути.

Ват1аналъе хилиплъи — к1удияб такъсир — къисаялъул аслияб пикру

**Адабияталъул теория.** Асаралъул г1уц1иялъул (композициялъул) х1акъалъулъ авалияб баян. Къисаялъул х1акъалъулъ баян гъварид гьаби.

**Багъатар. «Дихъ ралагьун ч1а, муг1рул» (2 caгlaт).**

Маг1арул хъизамалда ва школалда зах1маталде рокьи базаби ва гьеб бечелъилъун рик1к1ин. Г1адамазе, г1аммаб маг1ишаталъе пайда гьабиялдаса къисаялъул багьадуразул ч1ух1и ва рохел. Къисаялъул аслиял багьадуразул сипатал. Г1исиназдаги ч1ах1ияздаги гьоркьоб гьудуллъи. Къисаялъул х1еренаб сипатияб мац1. Аслиял багьадураздехун автора­сул бербалагьи загьир гьарулел сипатиял раг1аби.

**Адабияталъул теория.** Пейзажияб лирика.

**ДАГЪИСТАНАЛЪУЛ ХАЛКЪАЗУЛ АДАБИЯТАЛДАСА (5 саг1ат)**

**Эфенди Капиев. «Маг1арухъ чвахунц1ад», «Разведчикал», «Сабаб» (2 саг1ат)**

**«Маг1арухъ чвахунц1ад».** Маг1арул т1абиг1аталъул берцинлъи. Хабаралъ рек1ее гьабулеб аваданаб асар. Г1агараб ракьалде авторасул бугеб рокьи бихьизабизе сипатиял раг1абазул к1вар.

**«Разведчикал».** Хъвадарухъанасул асаразулъ К1удияб Ват1анияб рагъул тема.

Рагъулаб т1адкъай т1убазе тушманасул тылалде арал разведчиказул къвак1и, таваккал ва гъунки. Тушманасдаса рец1ел босизе бугеб г1ишкъу. Исмаг1иловасул сипат.

**«Сабаб»**. Очеркалъе кьоч1ое босараб х1акъикъияб лъугьа-бахъин. Рагъда лъадарун рахъарал бах1арзал. Разведчиказул командир Х1ажи Ибрагьимовасул сипат. Бергьенлъиялъул ицц — халкъазул гъункараб цолъи, Ват1аналде гъваридаб рокьи. Рагъда хвалдаса ц1унулеб сабаб — ц1одорлъи, бах1арчилъи, х1инкъи лъангут1и.

**Адабияталъул теория.** Очеркалъул х1акъалъулъ баян г1ат1ид гьа­би. Хабаралъул х1акъалъулъ баян.

**Мух1амад-Султан Ях1яев. «Лъабго бакъ» (2 саг1ат)** Лъабабилеб бут1аялдаса 5 бет1ер, ункъабилеб бут1аялдаса 1бет1ер.Октябралъул революциялъул соназда Дагъистаналда бук1араб ах1вал - х1ал.Уллубий политикияв х1аракатчи ва гьунар бугев оратор. Халкъалда гьоркьоб гьесул машгьурлъи.Къисаялъул аслиял багьадуразул сипатал.

**Хашагиса Беццав Къурбан. «Мискинав Шахул яс» (1 саг1ат).**

**Требования к уровню подготовки обучающихся 6 класса**

**Лъаялъул ва бажариялъул рахъалъ VI классалъул ц1алдохъабазда церелъолел аслиял т1алабал**

**Ц1алдохъабазда лъазе ккола:** -лъазарурал асаразул ва гьезул авторазул ц1арал;

-лъазарурал адабиял терминал, багьадурасул ва т1абиг1аталъул сурат, гипербола, аллегория, кидагосеб эпитет;

-программаялда рек1ехъе лъазаризе рихьизарурал текстал.

**Ц1алдохъабазухъа бажаризе ккола:**

- Минуталда жаниб 100-110 раг1и кколеб хехлъиялда лъазарурал текстал рит1ун, paгlyн ва чвахун ц1ализе:

-асаралдаса хасал лъугьа-бахъинал рат1а рахъизе;

-лъазабулеб асаралда жанир кколел лъугьа-бахъиназда гьоркьоб заманияб ва г1илла-мурадияб бухьен ч1езабизе;

-лъазабулеб асаралъул тексталда жанир сипатиял раг1аби ратизе;

-лъазабулеб асаралъул багьадуразул ишазде балагьун, гьезул г1амал-хасияталъул бицине;

-художествиял, рич1ч1изе бигьаял г1елмиял текстал рит1ун, чвахун, раг1ун ц1ализе;

- художествиял асарал пасих1го ц1ализе;

-гъит1инаб асар, яги к1удиялъул кесек изложение х1исабалда бицинеги хъвазеги;

-зах1маталъул темаялда сочинениял хъвазе;

-хабарияб асаралъул, яги гьелъул цо бут1аялъул план г1уц1изе;

-асаралъул багьадураздехун ва лъугьа-бахъиназдехун лъугьараб бербалагьиги загьир гьабун, жинцаго ц1аларал асаразекъимат кьезе

**Содержание учебной программы (34 саг1ат)**

VII КЛАСС

Асарал лъазаризе — 34 caгlaт

**Байбихьи (1 саг1ат)**

Инсан ва гьесул къисмат — адабияталъул аслияб тема.

**ХАЛКЪИЯБК1АЛЗУЛГЬУНАР (3 саг1ат)**

**«Х1ожоги гуржиявги» (2 caгlaт)**

Талавурчилъи, чабхъад хьвади — миллатазда гьоркьоб питна бекьи х1исабалда къисаялда какун бугеб куц.

Х1ожоца гуржияв лагълъун гьавич1ого, васлъун теялъе г1илла. Гьелдаса бижараб гьудуллъи ва гьелъул х1албихьи.

Маг1арулазулги гуржиязулги рух1ияб бечелъи, миллияб г1амал-хасият Х1ожолги гуржиясулги сипатаздалъун загьир гьаби. Къисаялъулг1адатаб, сипатияб мац1.

**Адабияталъул теория.** Асаралъул г1уц1иялъул х1акъалъулъ баян г1ат1ид гьаби.

**«Бокьуларо, эбел, рии бач1ине» (1 caгlaт)**

Вах1шияб г1адат х1исабалда чабхъен каки. Гьелъул балагьаб хасият бихьизабизе коч1олъ х1алт1изарун ругел ресал.

**XIX Г1АСРУЯЛЪУЛ АДАБИЯТ (2 саг1ат)**

**Ц1адаса Х1амзат. «Дибирги Г1анхвараги», «Ашбазалде»**

**(2 caгlaт)**

**«Дибирги Г1анхвараги».** Диниял къануналги дибирасул ишалги дандеккунгут1иялъул кьуч1алда хъвараб сатирияб асар.

Мискинчиясул г1умру г1анхрилалда релълъинаби — асаралъул хъвалсараб маг1на. Дибирги г1анхвараги гаргазе т1амиялъул мурад. Рух1ияб тунка-г1усиялда г1анхвара бергьиналъе г1илла.

**«Ашбазалде».** Падамал гуккун, боц1и данде гьабизе лъугьарал даранчаг1азда велъулаго, Х1амзатица кьабулеб сатирикияб ц1ал. Х1ажиясул хъант1и бихьизабизе шаг1ирас х1алт1изарурал эпитетал.

Мац1алъул г1адатлъи, пасих1лъи, бечелъи, кицабаздаса махщалида пайда боси.

**Адабияталъул теория.** Сатираялъул х1акъалъулъ авалияб баян.

**XXГ1АСРУЯЛЪУЛАДАБИЯТ (21саг1ат)**

**Мух1амад Хуршилов. «Г1андалал» (3 саг1ат)**

Къисаялъул х1акъикъияб аслу. Гьеб хъваялъул мурад ва заман. Ват1ан хиралъиялъул асар ва гьеб ц1унизе pyxl кьун рагъарал умумузул ирс ц1унизе ккей — асаралъул тема. Маг1арулазул чилъи борцунеб роцен — таваккал, бах1арчилъи, къвак1и. Херав Х1асанил, Чупаласул ва цогидалги багьадуразул сипат.

Надир-шагь инжитго къеялъе г1илла.

**Адабияталъул теория.** Адабияталъул аслиял тайпаби: эпос, лири­ка ва драма (авалияб баян).

**Мух1амад Сулиманов. «Васигат» (2 саг1ат)**

Ц1аруйго берцин рихьарал ясал хъами, цогидал х1инкъизарун, питна балагьизе рахъин г1адинал инсаплъи хварал нек1сиял г1адатал поэмаялда каки.

Бах1арчияй ясалъул сипат. Гьей маг1арул ясалъул бах1арчияб намус-ях1алъул г1аламатлъун йихьизайи.

Бидулас хъачагълъи рехун теялъе г1илла. Ярагъ ракьулъ букъиялъулмаг1на.

Поэмаялъул мац1алъул пасих1лъи, чвахиялъул дуруслъи.

**Адабияталъул теория.** Поэмаялъул х1акъалъулъ авалияб баян.

**Эффенди Капиев « Жиндирго х1акъалъулъ Сулейманил хабар» (2саг1ат)**

Сулейман Стальскиясул зах1матаб г1умру.

**Литературияб теория.**Художествияб асаралъул композиция.

**Асадулагь Мух1амаев. «Маг1арулай» (гьелдаса к1иго кесек): «Ах1мад т1адвуссин», «Миккикъор» (3 саг1ат)**

Лъалареб х1алалъ ругъназул сог1аз хисарав Ах1мад рагъдаса вач1ун эбел-инсуда рещт1ин. Лъазег1ан ккараб гара-ч1вариялда фронталдаги тылалдаги къеркьарал г1адамазул рух1ияб бечелъи, т1адег1анлъи.

**Мух1амад Шамхалов. «Тамашаяв гьобол» (2 саг1ат)**

Асаралъул аслияб тема — революциялда цересел соназда Мах1ач Дахадаевасул х1аракатчилъи. Г1олохъанго Мах1ачил бук1араб гьунар ва, макърат1исалъ махх г1адин, г1адамал жиндехунго ц1алеб рагьараб рит1ухълъи.

Мах1ачил сипат рагьизе авторас х1алт1изарурал сипатиял раг1аби ва гьезул к1вар.

**Расул Х1амзатов. «Эбелалъ дир кинидахъ», «Дагъистаналъул рохьал», «Маг1арулал» (3 саг1ат)**

Г1умруялъул ицц — эбелалде г1урхъи гьеч1еб рокьи шаг1ирас коч1олъ загьир гьабураб куц. Эбелалъул рокьиялъ лъимадул чи лъугьинави, гьелъухъ лъимал улбузда цере даим налъулаллъун хут1и х1еренаб, пасих1аб, сипатияб мац1алъ бицунеб куц.

Маг1арулазулях1-намусалъул,рух1ияббечелъиялъул,т1абиг1аталъул, г1агараб Ват1аналде гьезул бугеб рокьул к1одолъиялъул бицунел **«Маг1арулал», «Дагъистаналъул рохьал»** абурал куч1дул. Жиндирго Ват1аналдаса ва гьелъул миллаталдаса шаг1ирасул ч1ух1и.

Куч1дузул маг1наялъул гъварилъи, мац1алъул сипатлъи, формаялъул рекъонккей.

**Адабияталъул теория.** Шиг1руяб ва хабарияб каламалъул  
х1акъалъулъ баян г1ат1ид гьаби. Коч1ол г1уц1и. Анкьго ва анц1ила цо  
гьижаялъул роцен, гьезул чвах

**Муса Мух1амадов. «Инсул гьалбал» (2 сaгlaт)**

Гьоболасул адаб-х1урмат гьаби — маг1арулазул гьайбатаб г1адат бук1ин. Гьалбал хирияв Г1абдулагьил ва гъесул лъадул, рух1ияб бечелъи.

Лъик1аб г1адат, цоцахъе кьолаго, рух1ияб хазиналъун наслабаз ц1унизе ва бечед гьабизе ккей — хабаралъул аслияб пикру. Аслиял багьадуразул сипатал. Асаралъул пикру рагьизе т1абиг1аталъул сураталъул бугеб к1вар.

**Адабияталъул теория.** Адабияб хасият-г1амалалъул х1акъалъулъ авалияб баян.

**Фазу Г1алиева. «Маг1арулазул нус» (3 саг1ат)**

Гьит1инаб халкъалъул тарихалъул к1одолъи. Жакъасеб г1ел бах1арчиял умумузул мустах1икъал ирсилал рук1иналдаса шаг1ир ч1ух1и.

Маг1арул руччабазул г1акъиллъи, к1одолъи ва бах1арчилъи поэмаялъулъ ах1ун бугеб куц. Шуг1айнатил бац1ц1адаб рокьи-инсанасул рек1елъ бижараб т1адег1анаб асар.

Рокьиялъе дин гьеч1о, гьелъие миллат гьеч1о-поэмаялъул аслияб пикру.

Дандекквеял эпитетал, метафорал г1адал сипатиял раг1абазул к1вар. Мац1алъул пасих1лъи. Каламалъул пахруяб чвахи, х1алуцин.

**Адабияталъул теория**. Поэмаялъул х1акъалъулъ баян г1ат1ид гьаби.Коч1ол къот1елалъул х1акъалъулъ баян г1ат1ид гьаби.Коч1ол къот1елалъул х1акъалъулъ баян ва 7,11 гьижаялъул шиг1руяб каламалъул г1уц1и ва чвахи такрар гьаби.

**Адабияталъул теория**. Адабияталъул сипатияб каламалъул (мац1алъул ) х1акъалъулъ баян.

**Тажудин Таймасханов «Ях1» (1 саг1ат)**

**ДАГ ЪИСТАНАЛЪУЛХАЛКЪАЗУЛАДАБИЯТАЛДАСА (7 саг1ат)**

**Къияс Мажидов. «Муг1рузул ц1умазе хвел бук1унадай» (2 саг1ат)**

Хъвадарухъанасул г1умру ва адабияб х1аракатчилъи.

Къисаялъул тема ва пикру. Радал г1ужалъе хъвадарухъанас гьабураб сипат-сурат. Падарие Нурали-бабаца кьураб къимат. Г1олохъанав чанахъанасе херас рагьараб балъголъи. Нурали-бабал сипат.

Хабаралъулъ х1алт1изарун ругел сипатиял раг1абазул бугеб к1вар.

Къияс Мажидовасул асаразул мац1алъе хасиятал рахъал.

**Багьавудин Митаров. «Бице гьудулзабазда» (1 саг1ат)**

Шаг1ирасул г1умруялъул х1акъалъулъ къокъаб баян.

Рокъобе кагъат х1исабалда хъвараб коч1ол пикру — Советияб Армиялъ бергьенлъи босиялда рак1хвей ва гьелдаса ч1ух1и.

Ват1аналде къо ккараб мехалъ, керен кьун, гьеб ц1унулезда гьорлъ вук1ине щвей шаг1ирас талих1лъун рик1к1ин.

Фронталъулги тылалъулги цолъи, рух1ияб гъунки загьир гьабизе шаг1ирас х1алт1изабураб коч1ол форма.

**Г1алирза Саг1идов. «Г1азул т1аргъал», «Рач1а гьудулзаби»** **(2 саг1ат)**

**«Г1азул т1аргъал»** К1удияб Ват1анияб рагъда бергьенлъи босиялдаса ч1ух1иялъул асар загьир гьабизе т1абиг1ияб сипаталдаса пайда бугеб куц. Хит1абияб къаг1идаялда кеч1 г1уц1иялъ рек1ел асар г1ат1идго рагьизе кьолеб рес.

**«Рач1а, гьудулзаби»,** Дагъистаналда гьудуллъиги вацлъиги бищун т1адег1анаб рух1ияб бечелъи бук1ин коч1олъ загьир гьабун бугеб куц. Ват1ан хиралъиялъул, гьелдаса ч1ух1иялъул асар шаг1ирасда кьезе к1ун бугеб куц ва гьелъие ратарал ресал.

**Мух1амад-Расул. «Эбелалъул рах1му» (1 саг1ат)**

Васасдехун эбелалъул бугеб к1удияб рокьи ва божилъи сабураб г1орхъода ч1езабизе Насибатил ц1одораб махщел.

Гьит1инлъиялъ ва г1анч1лъиялъ Алмасил ккарал гьалат1ал. Квешлъиялдаса вас ц1унизе эбелалъул божилъиялъул бугеб к1вар.

Щивав багьадурасе авторас кьолеб къимат загьирлъулел сипатиял раг1аби.

**Абут1алиб Гъапуров. «Квешлъиялъе квешлъи» (1саг1ат)**

Лъик1лъи гьабуразе лъик1лъи, квешлъи гьабуразе квешлъи батулеб г1умруялъул закон рагьизе шаг1ирасда батараб тема.

Гьабураб квешлъи кида-къадги жиндаго реч1ч1улеблъи бихьизабун бугеб куц. Абут1алибил насих1атиябгун философияб маг1на. Раг1абазул г1адатлъи, маг1наялъул гъварилъи, г1акълуялъул камиллъи.

**Требования к уровню подготовки обучающихся**

**Лъаялъул ва бажариялъул рахъалъVII классазул ц1алдохъабазда цере лъолел аслиял т1алабал**

**Ц1алдохъабазда лъазе ккола:**

* лъазарурал асаразул ва гьезул авторазул ц1арал, ц1аразул маг1на;
* лъазарурал хабариял асаразул багьадуралги гьез г1ахьаллъи гьабулел ишазул т1елги;
* лъазабураб асаралъул г1уц1иялъул хасал рахъал;
* адабиял терминал: махсара, сатира, метафора, адабияталъул тайпаби;
* рек1ехъе лъазаризе программаялда рихьизарурал текстал.

I

**Ц1алдохъабазухъа бажаризе ккола:**

—хъвадарухъанас г1уц1арал сипатиял лъугьа-бахъинал пикрудалъгвангъун цереч1езари;

* багьадурасул г1амал-хасият рагьизе х1ажатал лъугьа-бахъинал лъазабулеб асаралдаса т1асарищизе;
* пикруябгун художественияб рахъ рагьизе сипатиял раг1абазул бугеб к1вар батизе;
* муг1алимас кьураб логикияб суалалда рекъон асаралъул багьаду­расул г1амал-хасият рагьизе;
* лъазабулеб бугеб асаралъул к1иго багьадурги дандеккун, гьездехун авторасул бугеб бербалагьи загьир гьабизе.

2

—минуталда жаниб 110-120 раг1и кколеб хехлъиялда рич1ч1изе бигьаял, г1елмиял ва художествениял текстал рит1ун, дурун, раг1ун, ц1ализе;

—художествиял асарал пасих1го ц1ализе;

* хабарияб асар изложение х1исабалда бицинеги хъвазеги;
* хабарияб асаралъул, яги гьелъул цо бут1аялъул план бахъизе;
* ц1алдохъанасул жиндирго к1алъаялъе план г1уц1изе;
* багьадураздехун, гьезул ишаздехун бухьараб ва цогидал искусствоялъул асаразе къимат кьезе (бицунги хъванги)

**Содержание учебной программы АВАР АДАБИЯТАЛЪУЛ ТАРИХИЯБ КУРС**

VIII КЛАСС

**(34 caгlaт)**

Асарал лъазаризе — 34 caгlaт

**ХАЛКЪИЯБ К1АЛЗУЛ ГЬУНАР (2 саг1ат)**

**« Хиянатчи» (халкъияб къиса) (1 caгlaт)**

Цо-цо диниял чаг1азул чарлъи халкъалъ какулеб куц.  
Мац1ихъанлъиялъ ва бугьтанлъеялъ г1адамал балагьалде рачин. Къисаялъул пикру. Мац1алъул сипатлъи.

**«Хочбар» (3. Х1ажиевас къач1араб) (1 саг1ат)**

Гьидерил эркенал росаби жиндирго кверщаликье рачине хундерил ханас гьабураб питна ва талавурчилъи коч1оль каки. Лагълъиялда данде, эркенлъи ц1унун, гьидерица гьабураб къеркьей. Гьидерил ва гьезул цевехъан Хочбарил бах1арчилъи, ях1- намусалъул к1одолъи, рух1ияб бечелъи.

Хундерил Нуцалил г1амал-хасият. Хочбарица ханасул васал ц1адаре рехиялъе г1илла.

Эпитетазул, дандекквеязул, каламалъул ва гаргаралъул к1вар.

**Адабияталъул теория.** Художествияб сипаталъул х1акъалъулъ баян.

**XIX Г1АСРУЯЛЪУЛ АДАБИЯТ (12 саг1ат)**

**Ч1ик1аса Мух1амад. «Имам Гъазимух1амад ч1ваялде» (2 саг1ат)**

Имам Гъазимух1амадие коч1олъ кьолеб бугеб къимат. Маг1арулазул рахъ борхизабун, к1одо гьабун, коч1олъ бихьизаби.

Генуб росулъ ккараб рагъул сурат. Тушманзабазул г1алхулаб т1абиг1ат къват1иб ч1вазаби, гьезул г1амал-хасияталъе къимат кьей.

Коч1ол аслияб пикру. Мац1алъул бечелъи ва пасих1лъи.

**Инхос Инхоса Г1алих1ажияв. «Гьекъел-мехтел», «Исрапчиясде», «Ракь» (2 саг1ат)**

**«Гьекъел-мехтел».** Гьакълил «баракат» — бокьун г1адаллъи; мехталил «т1оклъи —- т1ут1лъун г1адан лъугьин» — коч1ол аслияб пикру.

**«Исрапчиясде».** Щибго жо инсанас исрап гьаби коч1олъ какун бугеб куц. Ниг1маталъул къадру-къимат гьабизе, гьелдехун инсаплъиялъул бербалагьи бук1ине ккей. Коч1ол пасих1аб насих1атаб мац1.

Инсанасул ц1одорлъи, рух1ияб т1адег1анлъи бихьизабулел алфазал ва гьезул насих1ат.

**«Ракь».** Щивав чиясда нахъа буго хвел, гьесул ахират бук1уна ракьулъ. Гьенир ращалъула киналго: мискинавги, бечедавги, ч1ух1аравги, г1акъилавги, гьудул-гьалмагълъи, рос-лъадиги — коч1ол философияб пикру.

**Адабияталъул теория.** Сипатияб каламалъул (мац1алъул) х1акъалъулъ баян г1ат1ид гьаби

**Элдарилав. «Росу берцин», «Жергъен гьартун ккаиа» (2 саг1ат)**

Шаг1ирасул г1умруялъул х1акъалъулъ къокъаб баян.

Ч1ужуг1аданалъул берцинлъи, напс к1одо гьаби шаг1ирасул лирикаялъул хаслъи.

Г1адатал г1адамазул т1адег1анаб рух1ияб бечелъи, чилъи, бац1ц1адаб намус-ях1 бецци.

**Ч1анк1а. «Сайгидул Бат1алиде», «Т1алх1атиде» (2 саг1ат)**

**«Сайгидул Бат1алиде».** Коч1ол х1акъикъияб аслу. Мухьдахъ япониязул рагъде рит1арал дагъистаниязул къисмат. Маг1арул г1олохъабазул бах1арчилъи, къох1ехьей, гьезда гьоркьов Шапиг1иласул васасул чилъи. Щибго маг1на гьеч1еб рагъда холел бах1арзазул г1умруялда шаг1ир барахщи. Гьезул хвел пачаясул х1укуматалда ч1валеб г1айиб бук1ин.

Маг1уялъул бак1алда пасих1аб баллада. Камилаб сипатияб мац1. Шапиг1иласул сабру ва къвак1и бихьизабулел эпитетал.

**«Т1алх1атиде».** Вокьулев, вихьизе ясалъул хьул-анищ. Гьелъ-ул рек1ел х1ал, рокьул г1ишкъу загьир гьабизе шаг1ирасул гьунар, мац1алъулбечелъи.

Рокьи — т1абиг1аталъ инсанасе кьураб т1адег1анаб асар.

**Адабияталъул теория.** Антитеза, (баян). II гьижаялъул коч1ол роцен.  
'

**Мах1муд. «Хъах1илаб зодихъе баг1арбакъул нур»,**

**«Рокьул конторалъул кавуги рагьуи», «Почтовой кагътиде**

**керенги чучун» (2 саг1ат)**

Мах1мудил поэзиялъул т1адег1анлъи, к1одолъи, пасих1лъи. Лирикиял багьадуразул сипатал. Г1ишкъуялъул х1алуцин. Рокьиги кьалги. Йокьулей рикк1к1алъанаг1ан рак1гьелъухъе ц1алеб куц.

Шаг1ирасул асаразул мац1алъул камиллъи, каламалъул г1адатлъи.

**Адабияталъул теория.** Художествияб каламалъул х1акъалъулъ баян г1ат1ид гьаби.

**Инхелоса Къурбан. «Наибзаби х1елун», рокьул лирика: «Борхатаб маг1арда», «Г1енекке, йокьулей», «Бахъа, къалам» (2 саг1ат)**

**«Наибзаби х1елун».** Наибзабаз гуккун, япониязул рагъде рит1ун арал маг1арул г1олохъабазул рек1ел х1ал, гьезул ях1-намус, бах1арчилъи бихьизабизе шаг1ирасул бажари. Коч1ол пикру, мац1алъул пасих1лъи.

**Рокьул лирика.**  Къурбанил рокьул лирикаялъул хаслъи. Г1идра т1егьалда, бакъ-моц1алда, ц1вабзазда, алжанул х1урулг1иналда йокьу­лей релълъине гьайи. Къецалъул, диалогалъул къаг1идаялда куч1дул г1уц1и. Маг1арулалъе эркенлъиялде нух рагьизе шаг1ирас бахъулеб бу-  
геб х1аракат.

**ДАГЪИСТАНАЛЪУЛ ХАЛКЪАЗУЛ АДАБИЯТАЛДАСА (5 саг1ат)**

**Къалухъа Мирза. «Ханасе жаваб», «Талих1аб булбул» (1 саг1ат)**

Шаг1ирасул г1умруялъул х1акъалъулъ къокъаб баян.

**«Ханасе жаваб»**. Ханзабазул, бегзабазул рах1му гьеч1олъи, халкъалъе зулму гьаби коч1олъ какун бугеб куц. Рубас жаниблъиялда кверщел гьабурав, хъант1арав ханасе халкъалъул рахъалдасан Мирзаца кьолеб жаваб.

Гьидалъа Хочбарилги Мирзалги ханзабазе кьолеб жавабалъул г1амлъи бук1иналъе г1илла.

**«Талих1аб булбул».** Талих1 къарал мискинзабазулгун г1умру дандеккун, Мирзаца ах1араб кеч1. Т1угьдул маг1илъ ччурал, хер беч1ан г1одоб ч1варал г1адамазул къварилъи бигьалъизе бакъан т1амеян, булбулалде хит1аб гьабун, рак1чучи.

Мирзаца булбулалда жиндир талих1аб бац1илан абиялъе г1илла.

**Йирчи Гъазахъ. «Векьарухъанасул кеч1» (1 саг1ат)**

Чияда цеве х1алт1изе ккарав мискинав векьарухъанасул угьди-зигара — коч1ол тема. Мискинзаби инжит гьаризе рес кьолеб социалияб г1уц1иялде шаг1ирас гьабулеб г1айиблъун кеч1 бук1ин.

**Ятим Э Ятим Эмин. «Васият», «Къват1ул харбал ц1алк1улел херал руччабазде» (1 саг1ат)**

Шаг1ирасуд г1умруялъул х1акъалъулъ къокъаб баян.

**«Васият».** Бечедаздаги мискинзабаздаги гьоркьоб шаг1ирас ч1валеб рух1ияб г1урхъи. Жив хвараб мехалъ, жинцаго г1адин, г1азабалъул лълъар гьекъарал мискинзаби гурони, вукъизе чаг1и рач1унгеян васият гьабиялъе г1илла.

**«Къват1ул харбал ц1алк1улел херал руччабазде».** Мац1 гьабугеян херал руччабаздехун Эминил гьари. Къват1ул харбаз, мац1ихъабаз шаг1ирасул г1умру хвезаби. Мац1ихъабазе къимат кьезе, гъезул г1амал-хасият рагьун бихьизабизе коч1олъ х1алт1изарун ругел сипатиял раг1аби, эпитетал.

**Мунги**  Мунги Ах1мад. **«Къат1ра рит1ухълъи гьеч1еб, панаяб дунял», «Шамилил суд» (2 саг1ат)**

Шаг1ирасул г1умруялъул х1акъалъулъ къокъаб баян.

**«Къат1ра рит1ухълъи гьеч1еб, панаяб дунял».** Рит1ухълъи гьеч1еб г1умру мискинзабазе г1азаблъун бук1ин коч1олъ ах1ун бугеб куц. Цебесеб социалияб г1уц1иялъе шаг1ирас кьолеб бугеб наг1ана.

Жидер кьог1аб къисматалда т1ад мискинзаби ургъизе т1ами - коч1ол аслияб мурад.

**«Шамилил суд».** Коч1олъ бодул цевехъанасул тохлъиялъул багьа. Тохлъи биччарасе Шамилица гьабураб тамих1.

Рогьо чуризе рес кьей - кьалда рагьухъаби лъадариялъул цо къаг1ида. Бах1арчиясул ц1ар хехго т1ибит1иялъе г1илла.

**XX Г1АСРУЯЛЪУЛ АДАБИЯТ** (11 caг1aт)

Ц1ияб ч1аголъиялъул нухде лъугьин. Социалияб гьумер хиси, халкъалъул маданият цебет1ей Республикаялъул хъвадарухъабазул союз г1yц1и. Адабияталъул х1аракатчаг1и данде рак1ари.

Хъвадарухъабазул т1олгосоюзалъул съездалда Дагъистаналъул делегациялъ г1ахьаллъи гьаби.

Аваразул гьанжесеб адабияталъе кьуч1 лъурал раг1ул устарзаби: Ц1адаса Х1амзат, Заид Х1ажиев, Ражаб Динмух1амаев. Гьезул асарал.

**Ц1адаса Х1амзат. «Айдемир ва Умайгьанат» (пьеса), «Г1умруялъул дарсал» (6 саг1ат)**

**«Айдемир ва Умайгьанат».** К1игьумерчилъи, ц1огь, х1илла-макру, г1адан х1акъир гьави г1адал инсанасул квешал рахъал къват1ир ч1вазари. Аслиял сипатал, гьезул хаслъи. Жаниса турарал Асмаги, ясги, гьезул хъатикь вугев Гъазиги жал ц1акъал чаг1илъун х1азе лъугьиналъ ккезабураб комедияб х1ал.

Каламалъул хаслъиялдалъун багьадуразул хасият-г1амал рагьизе авторасул махщел. Асиятил, Умайгьанатил, Айдемирил сипатал.

**Адабияталъул теория.** Драмаялъул асаразул аслиял тайпаби. Ко­медия. Драмаялъул асаралъул сюжет

**«Г1умруялъул дареал»** (къокъ гьабураб). Ц1адаса Х1амзатил устарлъи халкъияб к1алзулаб гьунаралда бухьараб бук1ин. Поэмаялъулъ ин­санасул рух1ияб дунялалъе, г1амал-хасияталъе ва хьвада-ч1вадиялъе къимат кьей. Лъималазе ва г1олилазе лъай ва тарбия кьеяльул рахъалъ аза-азар соназ халкъалъ х1алт1изарурал кицабаздаса, абияздаса, г1акъилал пикрабаздаса ва малъа-хъваяздаса шаг1ирас г1ат1идго пайда боси.

Поэма — маг1арул халкъалъул адабияб ва г1адилияб хьвада-ч1вадиялъул бечедаб х1албихьи загьир гьабураб асар.

**Му Мух1амад Хуршилов. «Сулахъалъ нуг1лъи гьабула» («Кьода нус», «Боркьараб рагъ») (4 саг1ат)**

**Романалъул х1акъальулъ баян.** Кьода батараб носол балъголъи. Хъаравуласул хабар. Боц1уе г1оло бечедаз гьабулеб вах1шилъи. Мискиназдаги бечедаздаги гьоркьоб тушманлъи ц1ик1к1иналъе г1илла.

Г1умарил нухмалъиялда гъоркь мискинхалкъалъ гьабураб боркьараб рагъуе нуг1 — Сулахъ.

**Адабияталъул теория.** Хабариял асаразул тайпаби такрар гьари. Романалъул х1акъалъулъбич1ч1и.

**Мух1амад Шамхалов. «Вац» (1 caгlaт)**

Ригьнада гьоркьор хут1арал басриял г1адатал ц1ияб г1елалъ х1ат1икь лъолел рук1ин — хабаралъул тема. Яцалъул талих1аб къисматалъе г1оло вацас раг1и аби г1ад гьабулеб г1адат Мух1амадица хвезаби.

Мух1амадил ва Алипатил цоцаздехун бербалагьи. Алипатил ц1одорлъи, намуслъи, адаб буголъи, жиндирго талих1алъе г1оло къеркьей.

**ДАГЪИСТАНАЛЪУЛ ХАЛКЪАЗУЛ АДАБИЯТАЛДАСА (4 часа)**

**Анвар Аджиев. «Бах1арчиясул куркьби» (1 caг1aт)**

Шаг1ирасул г1умру ва адабияб х1аракатчилъи. Заман аниги, дунял хисаниги, халкъалъе г1оло г1умруги рух1ги кьурав бах1арчиясе хвел гьеч1о. Гьесул ц1арги ишалги думалъго хуг1изе руго халкъалъул рек1елъ, шаг1ирзабазул куч1дузулъ.

**Юсуп Хаппалаев. «Оцбай», «Халкъияб кеч1» (2 саг1ат)**

Халкъияв шаг1ирасул г1умру ва адабияб х1аракатчилъи.

**«Оцбай».** Маг1арухъ ихдалил оцбаялъул байрам бихьизабун бугеб куц. Нек1сияб г1адаталда ц1ияб pyxl лъей. Ракьул рух1ги мах1ги лъалев машгьурав векьарухъанасул зах1маталъе шаг1ирас гьабулеб, рецц.

**«Халкъияб кеч1»** — миллаталъул pyxl. Гьелъулъ загъирлъула хал­къалъул тарихги, г1амал-хасиятги, рохелги, пашманлъиги ва къисматги.

**Муталиб Митаров. «Устар» (къокъ гьабураб) (1 саг1ат)**

Шаг1ирасул г1умруялъул х1акъалъулъ къокъаб баян. Поэмаялъул г1уц1и ва аслияб пикру.

Махщел т1ок1ай ессарухъан Перил сипат. Гьелъул махщалие халкъалъ кьолеб къимат.Поэмаялъул пикру рагьиялъе т1абиг1аталъул сипатазул к1вар.

**Требования к уровню подготовки обучающихся**

**Лъаялъул ва бажариялъул рахъалъ VIII классалъул ц1алдохъабазда церелъолел аслиял т1алабал**

**Ц1алдохъабазда лъазе ккола:**

* лъазарурал асаразул ва гьезул авторазул ц1арал;
* лъазарурал асаразул аслиял темаби ва гьезул г1уц1иялъул хасалрахъал;
* лъазарурал хабариял асаразул багьадуралги, гьез г1ахьаллъи гьабулел лъугьа-бахъиназул рахасги;

— адабияталъул теориялдаса баянал;

- драмиял ва лирикагун эпосиял асаразе хасиятал рахъал;

— программаялда рихьизарун ругел текстал рек1ехъе лъазаризе.

**Ц1алдохъабазухъа бажаризе ккола:**

—хъвадарухъанас г1уц1арал лъугьа-бахъинал пикрудалъ гвангъун цереч1езари;

— художествияб адабият г1елмиябгун публицистикияб адабияталдаса бат1а бахъизе;

— лъазабулеб асаралда жаниб;

— пикруябгун художествияб рахъ рагьизе сипатиял раг1абазул к1вар батизе;

—муг1алимас кьураб логикияб суалалда рекъон асаралъул багьадуразул г1амал-хасият рагьизе;

— эпосиял, лирикиял, лирикиялгун эпосиял ва драмиял асарал рат1арахъизе;

—художествиял асарал пасих1го ц1ализе;

— минуталда жаниб 120—130 paг1и кколеб хехлъиялда лъазарурал  
асарал рит1ун, раг1ун ва чвахун ц1али

— хабарияб асаралъе, яги гьелъул до бут1аялъе план бахъизе;

— жиндирго к1алъаялъе план ургьизе;

— жинцаго ц1алараб асаралъе къимат кьезе, гьеб асаралъул багьадураздехун, льугьа-бахъиназдехун лъугьараб жиндирго бербалагьи загьир гьабизе

**Содержание учебной программы**

**IX КЛАСС**

■ •

**(34 саг1ат)**

Асарал лъазаризе — 34 саг1ат.

,...■:'

**50-90 соназда авар адабият (26 саг1ат)**

**Расул Х1амзатов. «Дир рак1 муг1рузда буго», «Дир Дагьистан» (гьелдаса «Мац1», «Хъвадарухъанасул зах1мат», «Хъвадарухъанасул рит1ухълъи, лебаллъи», «Сундасан мун данде гьабун бугеб, Дагъистан?», «Гьаб улкаялда чи вижараб куц»), «Эбелалде», «Авар мац1», «Милъиршаби» (6 саг1ат)**

**«Дир рак1 муг1рузда буго».** Поэмаялда жанир шаг1ирас жин­дирго халкъалъул хасияталъул лъик1ал рахъал загьир гьари: къвак1и, г1адатлъи, рек1ел г1ат1илъи, зах1мат бокьи, г1адан хиралъи. Поэмаялъул аслияб пикру — шаг1ирасул х1асратаб, жив халкъгун вугин, гьелъулгун жиндир бухьен т1ун гьеч1ин абураб калам.

**«Дир Дагъистан».** Асаралъул х1акъалъулъ цебераг1и. Жиндещвезег1ан лъиданиги батун бук1инч1еб х1икматаб жанр Расулица бижизаби. «Дир Дагъистан» — инсанасул ва дунялалъул х1акъалъулъ пик-  
рабазул т1ехь.

**Адабияталъул теория.** Позмаялъул х1акъалъулъ баян жеги г1ат1ид гьаби.

**«Эбелалде».** Лъималазде эбеладъул рокьул к1одолъи ва гъварилъи, гьезул ургъалида ва рух1алида г1умру унел улбузда цере лъимал кидаго налъулаллъун хут1и. Эбелалъул сипаталда ва ц1аралда цеве шаг1ирасул недегьлъи ва рек1ел т1еренлъи.

**«Авар мац1».** Рахьдал мац1 гьеч1они, гьеч1о миллат, гьелъул маданият, рух1ияб бечелъи. Умумуз ирсалъе тараб гьеб хазина наслабазе ц1унич1они, ц1унуларо халкъ. Коч1ол каламалъул х1алуцин. Лирикияв багьадурасул монолог.

**«Милъиршаби»** Маг1арул т1абиг1аталъул ва г1адамазул рук1а-рахъиназул сурат к1удияб рокьиялда ва махщалида бихьизабун бугеб куц. Сипатиял раг1абазул к1вар.

**Адабияталъул теория.** Пейзажияб лирикаялъул х1акъалъулъ баян гъварид гьаби.

**Г1абдулмажид Хачалов. «Хваразул ц1аралдасан» (2 саг1ат)**

К1удияб Ват1анияб рагъда халкъалъ бихьизабураб бах1арчилъи, къвак1и, къох1ехьей. Гьеб кинабго бач1унеб г1елалда к1очене бегьунгут1и.

Халкъалъе г1оло pyxl кьурал г1адамал хвел гьеч1еллъун лъугьин —поэмаялъул аслияб пикру.

Поэмаялъул г1уц1иялъул хаслъи, мац1алъул пасих1лъи. Хвараздехунги ч1агояздехунги авторасул бербалагьи.

**Адабияталъул теория.** Асаралъул г1уц1иялъул х1акъалъулъ баян г1ат1ид гьаби.

**Муса Мух1амадов. «Манарша» (къокъ гьабураб) (3 саг1ат)**

Маг1арул г1олилазул г1уц1арухъанлъи ва рух1ияб дунялалъул г1ат1илъи. Х1айдарил, Манаршал, Пат1иматил сипатал. Манар­шал г1умруялда жаниб эбел Гулжагьаница ва херай Катуралъ кколеб бак1 Манаршаги муг1алимги. Манаршал рух1ияб дунял г1ат1илъизе муг1алималъ лъолеб бут1а.

**Х1ажи Гъазимирзаев. «Васасде», «Гьудуласде», «Лъалхъуге, дир барти» (1 caгlaт)**

Шаг1ирасул г1умру ва адабияб х1аракатчилъи. Умумузул г1амал-хасият, г1агараб ракь, маг1арул халкъ, миллияб мац1 — шаг1ирасул адабияб гьунаралъул аслияб тема.

Гъазимирзаевасул куч1дузул пасих1лъи, мац1алъул бечелъи, пикрабазул гъварилъи.

**Машидат Гъайирбекова. «Эбелалъул рак1», «Эбелалъул кеч1»,  
 «Коч1олъ батана дир pyxl» (1 сaгlaт)**

Шаг1иралъул г1умру ва адабияб х1аракатчилъи.

Маг1арул ч1ужуг1аданалъул къадру, намус, зах1мат, гьелъул напс ва т1адег1анлъи к1одо гьаби — -Машидатил асаразул аслиял темабазул цояб. Лирикияб сипат г1уц1изе шаг1иралъул бугеб махщел ва бажари.

**Фазу Г1алиева. «Кини» (2 саг1ат)**

Маг1арул ч1ужуг1аданалъул г1акъиллъи, сабруялъул к1одолъи. Гьелъул рух1ияб дунялалъул камиллъи. Васасдехун, йик1инесей нусалдехун, цогидаздехун Халунил бербалагьи. Закарил ва Меседул сипатал.

Рагъул магъалоялъул бак1лъи. Гаргаралъул, сипатиял раг1абазул к1вар.

**Адабияталъул теория.** Художествияб адабияталъул баян г1ат1ид гьаби.

**Г1абасил Мух1амад. «Саба Меседо» (3 саг1ат)** Г1абасил Мух1амадил драматургия. «Саба - Меседо» -- халкъияб биценалъул кьуч1алда хъвараб пьеса. Чабхъен, чияр ракьал талавур гьари, лагълъи, инсан инжит гьави пьесаялъулъ каки. Арако -- унго-унгояв пачалихъияв х1аракатчи. Гьесул г1акъиллъи, пикрабазул камиллъи, каламалъул ц1одорлъи. Саба-Меседолги Баланурилги бац1ц1адаб рокьи. Шиг1руяб къаг1идаялда хъван бук1ин – пьесаялъул хаслъи.

**Адабияталъул теория.** Драматургиял асаразул х1акъалъулъ баян гъварид гьаби.

:**Г1умар-Х1ажи Шахтаманов. Лирика: «Къаралазул гlop». «Рач1а, гьудулзаби», «Г1андадерил xlop» (1 саг1ат)**

Шахтамановасул лирикаялъул х1акъалъулъ баян. Гьелъул филосо­фия, хаслъи.

Ват1ан, г1агараб халкъ хиралъи, инсанасудл намус-ях1, г1амал-хасият,  
шаг1ир ва заман, шаг1ир ва поэзия Шахтамановасул лирикаялъул асли­ял темаби.

**Г1арип Расулов. «Хазина» (2 caгlaт)**

Хъвадарухъанасул г1умру ва адабияб х1аракатчилъи.

Хабаралда жаниб х1акъикъияб ва гьересияб цоцада данде тунки. Инсанасул, г1умру — даимаб чвахи.

Жиндирго намусалда, г1умруялда, т1абиг1аталъ кьураб, пагьму-гьунаралда цебе унго-унгояв устарасул рит1ухълъи ва жавабчилъи — хабаралъул аслияб пикру.

**Багъатар. «Севералда бугеб дир милъиршо», «Ц1адакьа бахчулеб дир чанил бурут1»**

**(4 caгlaт)**

**«Севералда бугеб дир милъиршо».** Жакъасел анищал, къасдал. Миллатазул рух1ияб бечелъи. Къисаялъул аслиял багьадурал, гьезул си- патал. Эбел-инсудехун, ч1ах1ияб г1елалдехун г1олилазул гьоркьоблъи.Автор — къисаялъул багьадур. Лъугьа-бахъин аслияв багьадурасул ц1аралдасан бициналъе г1илла.Багьадуразул рек1ел х1ал, къасдал рагьиялъе муг1рузул т1абиг1аталъул, Каспий ралъдал суратазул к1вар.

**«Ц1адакьа бахчулеб дир чанил бурут1».** Маг1арул г1олилазул г1умру-хасияталъул тема. Г1олилазул ц1али, анищ, къасдал,рокьи авторас махщалида рихьизари.Циноевасул к1игьумерчилъи. Месей — -г1адатай маг1арул яс. Месейил гъалат1 ва жинцаго жиндиего гьабураб тамих1. Гьимат — ях1, намус, г1ишкъу ц1унизе лъалел г1олилазул цевехъан.

Къисаялъул г1уц1иялъул хаслъи. Мац1алъул пасих1лъи. Рак1алдещвеязул, монологазул к1вар.

**Мух1амад Ах1мадов. Лирика: «Дие бокьун буго», «Сардалги къоялги къацандулелъул...», «Гьале г1азу балеб...», «Ч1ужуг1адан» (1 саг1ат)** ,

Ах1мадов — авар поэзиялъул ц1ияб наслуялъул вакил. Шаг1ирасул г1умру ва адабияб х1аракатчилъи.

Ват1ан, г1умру, г1адамал, жакъасеб къоялъул рохелги ургъелги, миллияб тарих — ч1ужуг1аданалъул къисмат, заманалда цебе шаг1ирасул жавабчилъи — Ах1мадовасул лирикаялъул аслияб тема.

Рахьдал мац1алдаса пайда босизе, гьеб махщалида х1алт1изабизе шаг1ирасул бугеб гьунар.

**Адабияталъул теория.** Темаялъул, пикруялъул ва адабияб сипаталъул х1акъалъулъ баян г1ат1ид гьаби.

**ДАГЪИСТАНАЛЪУЛ ХАЛКЪАЗУЛ АДАБИЯТАЛДАСА (8 саг1ат)**

**Хизгил Авшалумов. «Дир мадугьал - дир тушман» (1 саг1ат)**

Хъвадарухъанасул г1умру ва адабияб х1аракатчилъи. Мац1ихъанлъи ва базарганлъи гьабулел ч1ук1набазда авторас кьабулеб сатирияб ц1ал.Гамбарил сипат. Ч1ук1наяс какулев Сары-Самад - рак1бац1ц1адав инсан.Сатириял сипатал рагьизе авторасул бугеб махщел.

**Адабияталъул теория.** Сатираялъул ва юморалъул х1акъалъулъ баян г1ат1ид гьаби.

**Нурадин Юсупов. «Гьавураб къо» (поэма) (1 саг1ат)**

Шаг1ирасул г1умруялъул х1акъалъулъ къокъаб баян. Зах1мат бокьулев чи кидаго жиндирго мурадалде щола. Х1алт1уца гурони инсан берцин гьавуларо, гьесул маг1ишат цебет1езабуларо — поэмаялъул пикру.Маргьа шиг1руяб къаг1идаялда хъван бук1ин — гьелъул хаслъи.

**Феликс Бахшиев. «Минаялда т1ад бомба» (1 саг1ат)**

Рак1бац1ц1адго х1алт1улев, гьунар т1ок1ав хирургасул намус-ях1 г1арцул сайигъатаз чурун, чучлъулеб куц, жиндаго лъач1ого, гьесул г1амал-хасият хисулеб, рак1алда кьаву ч1валеб, гьелъ хъизаналда жанибгицин гьуинаб гьоркьоблъи бикьулеблъи ва гьеб закон бук1ин ав­торас бихьизабун бугеб куц. Марат Г1алихановичасул, лъади Мариял сипатал. Сайгъатилан ришват боси — советияб заманалъго г1адатияб жолъун лъугьин. Гьанже к1алгьикъун гьеб бахъулеб бугеблъи — рух1ияб асар г1арцухъ хисиялъул х1асил.

**Ах1мадхан Абу-Бакар. «Даргиязул ясал» (3 саг1ат)**

Цо къоялъ гьарурал анлъго ясалъул къисмат. Маг1арулазул лъик1ал г1адатал, г1амал - хасият, рук1а - рахъин, гьезулъ кколел ц1иял хиса – басиял хъвадарухъанас махщалида рихьизари. Асаралъул аслиял багьадурзаби. Гьезул сипатал рагьизе авторасул бугеб гьунар.

**Ибрагьим Х1усейнов. «Имам Шамилги ягьудияв Юсупги» (1 саг1ат)**

Шаг1ирасул г1умруялъул х1акъалъулъ баян. Гьесул поэзиялъул хаслъи. Шамилил х1аракаталъе шаг1ирас кьолеб къимат. Эркенлъи ц1унулеб халкъ — камилаб халкъ — поэмаялъул аслияб пикру.

**Ах1мад Жачаев. «Гъот1орк1о», «Гьит1инав чанахъан» (1 саг1ат)**

Г1исинлъималазул г1умру ва гьезул рух1ияб дуниял бихьизабизе авторасул бугеб гьунар. Гьезул к1арчанлъиялъ ва пикрабаз шаг1ирасе кьолеб рух1ияб лазат.

**Фазу Г1алие**

**Требования к уровню подготовки обучающихся 9 класса**

**Лъаялъул ва бажариялъул рахъалъ IX классалъул ц1алдохъабазда церелъолел аслиял т1алабал**

**Ц1алдохъабазда лъазе ккола:**

* эркенлъиялъе г1оло гьабураб маг1арулазул къеркьеялъулги адабияталъулги хурхен ч1езабизе;
* лъазарурал асаразда жаниб тарихиял хаслъаби ратизе;

—лъазарурал асаразул композиция, сюжет ва сипатал г1уц1араб тартиб;

—лъазарурал асаразул аслиял багьадуразул г1амал-хасияталъул г1аммаб к1варалъул бицине;

* лъазарурал асаразул жанралъулал хаслъаби ратизе;
* критикиял макъалабазда лъазарурал асаразе къимат кьезе;
* программаялда рек1ехъе лъазаризе рихьизарурал текстал;

**Ц1алдохъабазухъа бажаризе ккола:**

—хъвадарухъанас раг1удалъун г1уц1арал художествиял сипаталцереч1езаризе;

* асаралъ рорхулел аслиял суалал ратизе;
* лъазабулеб асаралда жаниб сюжеталъул, композициялъул, багьа­дуразул сипатазул ва сипатияб каламалъул к1вар рагьизе;
* художествиял асарал пасих1го ц1ализе;
* бицунебги хъвалебги жиндирго к1алъаялъул план г1уц1изе;
* ц1алараб т1ехьалъе, бихьараб киноялъе, балагьараб спектаклялъе

къимат кьун, рецензия хъвазе.

* хъвадарухъанас раг1удалъун г1уц1арал художествиял сипат- -суратал цереч1езаризе;
* идеябгун-художествияб хаслъиги х1исабалде босун, асаралъул тайпа ч1езабизе. (эпосиябищ, лирикайищ, драмайищ гьеб кколебали);
* асаралъ рорхулел аслиял суалал ратизе;
* малъараб асаралда жаниб сюжеталъул, г1уц1иялъул, героязул образазул ва сипатияб каламалъул идеябгун-художествияб к1вар рагьизе;
* асаралъул идеяб маг1на рагьизе героясул бугеб к1вар ва авторас гьесие кьолеб къимат батизе;
* асаралъул ва гьелъул героязул х1акъалъулъ лъугьараб жиндирго пикру кьуч1аблъун гьаби;
* художествиял общественниябгун-политикиял, гьединго литературияб критикаялъулал текстал бит1ун, дурун, раг1ун ц1ализе;
* художествиял асарал пасих1го ц1ализе;
* бицунебги хъвалебги жиндирго к1алъаялъул план г1уц1изе;
* зах1маталъул темаялда творческиял сочинениял хъвазе (жидерго х1алт1ул х1албихьиялъул кьуч1алда ва малъарал асаразда т1асан);

— общественниябгун-политикияб ва литературияб критикаялъулал макъалабазул къокъаб х1асил хъвазе, гьезие план г1уц1изе;

* цо литературияб асаралда т1асан доклад яги къокъаб к1алъай х1адуризе;
* жинцаго ц1алараб т1ехъалъе, бихьараб киноялъе, балагьараб спектаклялъе къимат кьун, рецензия хъвазе.

**Содержание учебной программы**

**ДАГЪИСТАН АДАБИЯТАЛЪУЛ ПРОГРАММА** X КЛАСС **(68 caгlaт)**

Асарал малъизе — 54 саг1ат.

Класстун къват1исеб ц1али бачине — 6 саг1ат.

Калам цебет1езабиялъе —8 caгlaт.

**Халкъияб к1алзул гьунаралъул асарал (5 caгlaт)**

(Обзор)

Дагъистаналъул миллатазул к1алзул поэзиялъул художествияб рахъалъ бечелъи, маг1наялъул рахъалъ гъварилъи.

**Кьалул куч1дул.** Халкъиял асаразда жаниб къват1иса хъамалчаг1азда данде маг1арулазул къеркьей бихьизаби. **«Ганч1ил вас», «Парт1у Пат1имат», «Гьайбатай бика».** Эркенлъи ц1унизе маг1арулал г1одоса т1адего куцан г1ей, гьелъие г1илла.

**«Айгъази» (лъараг1азул кьалул кеч1).**

**«Надир-шагь щущахъ виххизави»** — маг1арул чи — чармил си вук1иналъе нуг1 Дагъистаналъул миллатазул вацлъиялъулаб гъунки ва цолъи — коч1ол аслияб тема.

Жанисел т1адчаг1азул зудмуялда данде къеркьеялъул тема к1алзуласаразда жаниб рагьун бугеб куц. **«Бахтика», «Паризада, Х1ажибала», Мискинлъи».** Цебеккун малъараб **«Хочбар»** анализалъе босила). Халкъияб лирика цебет1ей ва гьелъул тайпаби.

**18-19 г1асрабазда хъвавулаб адабият (обзор) (2 саг1ат)**

Кочхюралдаса Саг1идил, Къалухъа Мирзал литературияб х1аракатчилъи. **«Мурсалханасе наг1ана», «Ханасе Мирзал жаваб».**

Гьарак1униса Саг1ид, Гьаймакиса Абубакар. Къудукьа Мух1амад, Кудалиса Х1асан — авар мац1алда хъвавулаб литератураялъе кьуч1лъурал чаг1и. Гьезул насих1ат— куч1дул.

Г1арабазул х1арпал авар мац1алъе рекъезари ва хъвавулаб литерату­ра цебет1еялъе гьелъул к1вар.

Дагъистан Россиялъул кверщаликье ин ва гьелъул пайда. Эркенлъиялъе ва жалго жидедаго ч1еялъе г1оло маг1арулаз гьабураб къеркьей. Дагъистанадда лъугьараб обществиябгун-политикияб ах1вал-х1ал.

19 г1асруялъул литература. Гьеб заманалъул литератураялда жаниб эркенлъиялъе г1оло къеркьеялъул тема.

Дунялалъул, т1алаб гьабич1ого, ахираталде х1адурлъизе, ах1улеб т1арикъатчаг1азул квач1икьа рорч1иялъе нуг1лъи гьабулеб лирикияб ва социалияб г1уц1иялъул г1унгут1аби какулеб поэзия цебет1ей. Диналдаса т1ун, халкъалъул рух1ияб эркенлъи куч1дузулъ загьир гьаби.

Г1урусазде ва гьезул культураялде г1агарлъи, гьелъул к1вар. (А. С. Пушкин, В. Г. Белинский, М. Ю. Лермонтов, Л. Н. Толстой, А. Полежа­ев, А. А. Бестужев-Марлинский, П. К. Услар).

**Инхоса Г1алих1ажияв (5 caг1aт)**

Г1алих1ажияв — аваразул литературияб мац1 къач1арав раг1ул устар. Поэтасул г1умруялъул ва творчествоялъул х1акъалъулъ баян.

Г1алих1ажиясул поэзиялъулъ насих1ат, лирика ва сатира.

Г1алих1ажияс насих1атияб поэзия т1адег1анаб даражаялде бахина-  
би. **«Г1акълудал ралъад», «Г1адада ч1оге».**

**Лирика. «Мукъур сурмияб микки», «Балагье, йокьулей», «Гьурмада берцинлъи г1ун».** Ч1ужуг1адан к1одо гьайи. Г1адатай маг1арулалъул берцинлъи, недегьлъи, х1еренлъи, х1алт1улъ бажари, х1урматалъе, г1аданлъиялъе гьунар, къох1ехьей, къвак1и Г1алих1ажиясул лирикаялъулъ гвангъун бицунеб куц.

Рек1ел бечелъи, рух1ияб берцинлъи лирикиял куч1дузул ц1ияб рахъ. Рифмаялда хъварал рокьул куч1дул — поэзиялъул ц1ияб форма: **«Аман рак1ги угьун», «Баг1арбилил хъала».**

**Сатира.** Чияр гьин кваналел бечедазде, мискинзаби гуккулел бу-, дун-дибиразде, ниг1мат исрап гьабулезде, мехтун г1адаллъулезде поэтас хьваг1улеб сатирияб ц1ал. (Цереккун малъарал сатириял асараздаса пайда босун: **«Гьекъел-мехтел», «Исрапчиясде», «Яс бечедасе кьезе бокьаразде»).**

Г1алих1ажияв — философ. Г1умруялъул диалектикияб закон рагьулел философиял асарал, **«Хьул», «Хъах1аб расалде», «Бух1- бух1араб кьехь г1адаб».** Кицабиял алфазал.

Г1алих1ажиясул поэзиялъул мац1алъул пасих1лъи, камиллъи, маг1наялъул гъварилъи, г1адатлъи, сипатияб раг1ул гугьар.

19 векалъул к1иабилеб бащалъиялда авар халкъалъул тарихалда жанир ккарал лъугьа-бахъиназ поэтасул тематикаялда кколеб **бак1.**

**Критика. Чакар Юсупова. «Алигаджи из Инхо» («Иихоса Г1алих1ажияв»).**

**Литературияб теория.** Г1алих1ажиясул асаразулъ критикияб реа­лизм.

**Г1алих1ажиясул заманалъул аваразул поэтал (обзор)(3 саг1ат)**

**Г1анхил Марин.** Рух1ияб эркенлъиялъе г1оло поэтессаялъ гьабураб къеркьей. Бечелъиялъухъ г1ишкъу бичун босулезда, рокьуе хилипазда гьелъ ч1валеб г1айиб.

**Хьаргабиса Бегиласул** асаразулъ мискинлъиялъул ва эркенлъи­ялъе г1оло къеркьеялъул тема.

Пачаясул зулму какарал Сугъралъа Муртазаг1алих1ажиясул куч1дул.

**Ч1ик1аса Мух1амадил** лирика. **«Мутаг1илзабиги г1ухьбиги».**

**Ругъжаса Элдариласул** лирика. Ч1ужуг1адан к1одо гьайи, рух1ияб эркенлъи бецци. Ч1ужуг1аданалъул берцинлъиялъе, ц1одорлъиялъе, г1ишкъуялъе бет1ер къули — бищун т1адег1анаб дин. **«Аваданай гьудул**», **«Hyp балеб чирахъ».** Бечедазул вах1шилъи, намус т1аг1ин каки **(«Хъуру-хъара», «Жергъен гьартун ккана»).**

**Ч1анк1а (Бакьайч1иса Тажудин)** (3 **саг1ат)**

Ч1анк1ал г1умруялъул ва творчествоялъул х1акъалъулъ баян. Инсанасул рух1ияб гъварилъуде, чиясул напсалде к1вар кьеялъе г1илла. Гьеб заманалъ социалияб цебет1ей. Капитализмалъул мах1 маг1арухъеги бахин. Империалистиял рагъазулъ (1905-1917 соназда) дагъистанияз г1ахьаллъи гьаби. Революциялъул идея Дагъистаналда т1ибит1и.

Ч1анк1ал рокьул лирикаялъул хаслъи. **«Т1аде маг1арухъе», «Гулишатиде», «Гьарак1унисей», «Шумайсат»** абурал куч1дузулъ маг1арулалъул образ. Рух1ияб бечелъи, г1ишкъул гьайбатлъи, мац1алъул пасих1лъи. Лирикияб коч1ода Ч1анк1аца лъураб ц1ияб pyxl.

**Хъах1абросулъа Мах1муд (5 саг1ат)**

Мах1мудил г1умру ва творчество.

Диналъ, шариг1аталъ гьукъараб ч1агояб г1умруялъул рохел, аваданлъи, инсанасул рух1иял т1алабал, х1асрат, къеркьей ц1унулеб ярагъ х1исабалда Мах1мудица лирикияб кеч1 цебет1езаби. Рокьуе гурони лагълъи гьабизе ккунгут1и коч1олъ ах1и.

**«Макьу», «Эбел-яс», «Почтовой кагътиде», «Пишкъул ц1еца», «Марям», «Рек1ел гьаваялъул гьундул рихханин».** Мах1мудил поэзиялъул ц1илъи маг1наялъул гъварилъи, мац1алъул пасих1лъи. Коч1олъ пикруялъулги х1асраталъулги х1алуцин. Рек1ел х1ал борцине т1абиг1аталъул берцинлъиялдаса пайда боси. Мах1мудил лирикаялъул художествияб камиллъи, маг1наялъул бечелъи. Халкъияб лирикаялъул бечедал формабазул кьуч1алда, Мах1мудица пасих1лъи бахинабураб борхалъи. Аваразул литературияб мац1 цебет1езабиялъулъ поэтас лъу­раб бут1а.

**Критика.** Ц1.Х1амзат. **«Хъах1абросулъа Мах1муд».**

**Литературияб теория.** Мах1мудил ва Ч1анк1ал творчествоялда ро­мантизм ва реализм.

**Ч1анк1ал ва Мах1мудил заманалъул поэтал (обзор) (2 саг1ат)**

19 г1асруялъул ахиралда аваразул обществияб г1умру ва рук1а-рахъин **Этил Г1алил («Билараб г1акдаде», «Гьудуласде»), Кьохъа Мух1амадил («Раг1и к1одо, к1ал г1емер», «Эркенлъи»), Инхелоса Кьурбанил («Рокьул кьо», «Кундуховасде»)** асаразулъ загьирлъулеб куц.

Язихъаб г1умруялъул сурат, эркенлъиялде ц1айи

**ДАГЪИСТАНАЛЪУЛ ХАЛКЪАЗУЛАДАБИЯТАЛДАСА**

**ЛЕЗГИЯЗУЛ ЛИТЕРАТУРАЯЛДАСА**

**Кочхюралдаса Саг1ид. (1 саг1ат) / «Мурсал- ханасе наг1ана», «Дир къисматалъул гьоко»**

**Ятим Эмин (5 caгlaт)**

Кочхюралдаса Саг1идидаса хадуб лезгиязул литератураялъул цебет1ей.

**Ятим Эминил** г1умру ва творческияб нух. Ашугазулаб поэзиялдаса литератураялде вач1ин. Азербайджаназул классияб поэзиялъ Эминил творчествоялъе гьабураб асар (Вагиф, Видади).

Обществияб г1уц1и ва халкъалъе бугеб г1азаб какулел асарал. **«Ле, халкъ», «Гьудулзабазде», «Огь, нилъер г1умру».** Миллияб эркенлъиялъе г1оло гьабураб къеркьеялъулъ кьеялда ва жанисеб зулму ц1ик1к1иналда бан, Эминил куч1дузулъ ахирал соназда дунялалдаса рак1 буссарал пашманал бакънал раг1изе лъугьин. **«Васият, «Огь, панаяб дунял». «Дир рак1 батизе гьабулезде», «Эминил васигат»** (цебе малъараб).

**Ятим Эминил заманалъул лезгиязул поэтал (2 саг1ат)**

Мискинзаби зурулеб обществияб г1уц1и какулел, бечедаздехун классияб рокьукълъи загьир гьабулел, рес къот1иялъ бет1ербахъиялъе къват1ире рахъине ккарал мискинзабазул угьди-зигара загьирлъулел **Мазали Палил («Ват1ан», «Мискинлъи», «Ханасде»), Ахтыялдаса Х1ажил («Х1алт1ухъанасул кагъат», «Бице», «Баку»)** куч1дул.

Дагъистаналда киналго миллатазул мискинзабазул къисмат цого бук1иналъе гьез гьабулеб нуг1лъи.

**ЛЪАРАГ1АЗУЛ АДАБИЯТАЛДАСА**

**Йирчи Гъазахъ (5 саг1ат)**

19 г1асруялъул бащалъиялда гlypyc пачаяс лъараг1лъиялъул ракьалда кверщел гьаби ва гьелдаго цадахъ Дагъистаналъул г1одоблъиялдакапитализмалъул гьоркьорлъаби т1ирит1и. Гьелда бан лъараг1лъиялъул росабалъ нек1сиял, обществиял гьоркьорлъаби хвезе лъугьин гьеб заманалъул куч1дузулъ загьирлъи.

**Йирчи Гъазахъил** куч1дузулъ, мискинзабазе бугеб зулмуялъул, гьезул гьин бечедаз ц1ц1уялъул тема рагьи. **«Векьарухъанасул кеч1»,** цебе малъараб.

Пачаясул туснахъазда бугеб х1алалъул х1акъикъат рагьулел Сибиралдаса рит1арал куч1дул: **«Сибиралдаса кагътал».**

Кьог1аб г1умруялъул, рух1ияб бечелъиялъул х1акъалъулъ куч1дул: **«Г1акъиласул сабру», «Бихьинчи кинав вук1ине кколев?», «Бат1ияб мех», «Асхар-тау».**

Хадубккунги лъараг1азул реалистияб поэзия цебет1еялъе Йирчил  
куч1дузул к1вар.

**19 г1асруялъул ахиралде лъараг1азул адабият (2 саг1ат) (озор)**

Йирчи Гъазахъидаса хадуб лъараг1азул литература цебет1еялъулъ  
лъалк1 тарал поэтал:

**Мух1амад-Эфенди Г1усманов**

**Манай Г1алибегов.** Пачаяс т1ад тарал ц1иял х1акимзабазул инжитаб г1адлу-низам, чамг1алаб рук1а-рахъин, хъант1и, рух1ияб язихълъи къват1ир ч1вазарулел куч1дул: **«Нижер т1адчаг1и», «Х1акимазул ишал**», **«Аксаялдаса ясазул г1арза».**

**Зайнулг1абид Батырмурзаев.**

Эркенлъи босизе, революцияб къеркьеялде ах1и бан хъварал куч1дул: **«Халкъалъе г1оло къеркьо- лесде», «Къокъа ана», «Рогьалил ц1ва».**

**ДАРГИЯЗУЛ АДАБИЯТАЛДАСА**

**Батырай (5 саг1ат)**

19 г1асруялъул ахиралде Дагъистаналъул поэтаз инсанасул эркенаб г1ишкъуялъул тема т1асабищи ва, рух1аниязул ахираталде х1адурлъиялъул т1алабазда данде ч1ун, дунялалъул, ч1агояб г1умруялъул гьайбатлъи коч1олъ ах1и. Дуниял г1уц1изе, гьелъул т1аг1ам босизе гьукъулеб рух1аниязул идеологиялда к1ал гьикъун, инсанасул г1ишкъуялъул, г1умруялъул берцинлъиялъул коч1олъ ах1улезул цояв – **Г1умарил Ба­тырай.**

Батырайил г1умруялъул ва творческияб нухалъул х1акъалъулъ баян.

Бах1арчилъиялъул х1акъалъулъ куч1дул. Батырайил куч1дузулъ рит1ухълъиялъе г1оло къеркьолев бах1арчиясул романтикияб хасияталъул образ.

**Рокьул куч1дул.** Батырайил лирикиял куч1дузулъ асаралъул х1алуцин, г1ишкъуялъул нухда дандч1валел зах1малъаби, ч1ужуг1адан к1одо гьайи — дунялалъул кеп босизе гьукъулеб диналда данде къеркьейлъун бук1ин. Киг1ан гьит1инабги г1ишкъул гугьар гвангъун загьир гьабизе поэтас х1алт1изарурал художествиял раг1абазул бечелъи ва хаслъи.

Мискинзабазул би ц1улеб обществияб г1уц1и Батырайил куч1дузулъ какун бугеб куц. **«Дир бадиб хьухь лъугьана», «Доб борхатаб маг1арда**», **«Огь, кин дица кеч1 ах1илеб**», **«Дица кеч1 ах1улаан», «Векьарухъанасде», «Бечедасде»,** «**Алмасалъ ц1ер г1адинан», «Рохьор г1аркьелаздаса г1емер гьудулзаби дир».**

**Батырайил заманалъулдаргиязул поэзия (обзор) (1 саг1ат)**

20 г1асруялъул авалалде Дагъистаналда капиталистиял гьоркьорлъаби лъугьин ва гьелъул х1асилалда росабалъа рекьарухъаби мухьдахъ х1алт1изе шагьаразде ин.

**Мунги Ах1мад. «Мадам», «Шамилил суд».**

**Сукур Къурбан. «Мискинав Шахул яс» Зиявудин-Къади. «Дун хазиначи гуро», «Гьудулалъухъе кагъат».**

Даргиязул поэзиялда жанибги мискинзабазул къисмат къваридаб бук1ин.

**ЛАКАЗУЛ АДАБИЯТАЛДАСА**

**Х1асан Гузуновасул, Къуркълиса Щазал, Саг1ид Габиевасул, Гьарун Саг1идовасул литературияб х1аракатчилъи (обзор)**

**(4 саг1ат)**

Пачаясул чукъбузул ва бак1алъул ханзабазул зулму какарал **Х1асан Гузуновасул куч1дул. «Пунк1к1ги ц1улакьоги».** Свин гьеч1еб, талих1 кьеч1еб рокьул, маг1арулалъул кьог1аб г1умруялъул, г1адамазул рек1к1алъул х1акъалъулъ **Курклиялдаса Шазаца** ах1арал куч1дул: **«Дир хирияв хъергъу!», «Къваридаб х1араялъуб къараб гулла кинигин», «Г1идрадал г1уруялда кенч1олеб г1азу».**

Зулму тlaca рехизе халкъ ах1ун, гьелъул къисматалъул ургъел т1аде босун, **Саг1ид Габиевас** ах1арал куч1дул: **«Анищ», «Мурад».** Хъвадарухъан - революционер **Гьарун Саг1идовасул** асарал: **«Партизаназул кеч1»** (цебеккун малъараб — анализалъе), пьеса **«Гъалайчаг1и».**

**ТАБАСАРАНАЗУЛ ЛИТЕРАТУРАЯЛДАСА.**

**Къалухъалдаса Мирза (2 саг1ат)**

Мирзал г1умруялъул баян.

Хъант1арал, вах1шиял ханзаби какарал, эркенлъиялде, цолъиялде халкъ ах1арал Мирзал куч1дул. **«Ханасе жаваб»** (цебеккун малъараб анализалъе), **«Айгъиралде», «Г1ашикъаб булбул», «Халкъалде ах1и бай».** Г1умруялъул къог1аб х1акъикъат рагьун бихьизаби, т1екълъиялде рокьукълъи, эркенлъиялде ц1айи, Ват1ан хиралъиялъул aсap гвангъун бихьизаби—Мирзал куч1дузул хаслъи.

**Мирзал заманалъул табасараназул поэтал (обзор) (1 саг1ат)**

**Татилалдаса Уружил («Ле мискин»), Кандикалдаса Жигерил («Зах1матаб заман»)** куч1дузулъ табасараназул мискинзабазул кьог1аб къисмат рагьун бихьизабун бугеб куц.

**Малъараб г1амлъизаби (1 caгlaт)**

Революциялда цебесеб Дагъистаналъул миллатазул литератураялъул тематикаялъул, образазул цебет1еялъул г1аммал ва хасал рахъал дандеккун х1асил гьаби

Дагъистаналда т1ахьал басмаялде рахъизе байбихьи. Т1оцересел хабариял асарал **(Нугъай Батырмурзаевасул «Пакъир Х1абибат»** абураб къиса). Драмалъул асарал хъвазе байбихьи. **(«Мулла мадрасалда» Зайнулг1абид Батырмурзаевасул, «Гъалайчаг1и» Гьарун Саг1идовасул).**

**Критика. Х1ажи Х1амзатов.** «Формирование многонациональной литературной системы в дореволюционном Дагестане».

**Требования к уровню подготовки обучающихся10-11классов**

**Лъаялъул ва бажариялъул рахъалъ X-XI классазул ц1алдохъабазда цере лъолел т1алабал**

**Ц1алдохъабазда лъазе ккола:**

* Дагъистаналъул литератураялда жаниб XIXг1асруялда ккарал тарихиял лъугьа-бахъиназул хаслъи батизе ва бицине;
* поэтазул асаразул хаслъи, миллияб литература цебет1езабиялъулъ гьез лъураб бут1а;
* гlypyc литератураялъул дарсазда малъарал литературияб теориялъул баяназдаса пайда босизе;
* рек1ехъе лъазаризе рихьизарурал асарал.

**Ц1алдохъабазухъа бажаризе ккола:**

**I**

—хъвадарухъанас рихьизарулел лъутьа-бахъиназул сурат цебеч1езабизе;

—художествияб хаслъиги х1исабалде босун, малъараб асаралъул  
анализ гьабизе;

—хабариял, лирикиял, драмалъул асарал рат1а рахъизе;

* асаралъул г1уц1и, лъугьа-бахъиназул рахас героязул образал, сипатияб калам дандекъан, асаралъул идея ва художествияб хаслъи рагьизе гьезул бугеб к1вар батизе;
* асаралъул героясул хасият-г1амалалъе къимат кьезе, цо яги чанго асаралъул героял дандеккун, гьезул г1аммал ва хасал рахъал ратизе.
* асаралъул герояздехун, гьенир кколел лъугьа-бахъиназдехун авторасул бербалагьи батизе; -малъарал асаралги кьоч1ое росун, авторасул творчествоялъулги гьесул рух1ияб дунялалъулги хурхен ч1езабизе;
* ц1алараб асаралъе жинца кьолеб къимат кьуч1аблъун гьарулел х1ужжаби рачине;

II

* художествияб асар пасих1го ц1ализе;
* жиндир к1алзулаб ва хъвавулаб к1алъаялъе план г1уц1изе;

—бат1и-бат1иял тайпабазул сочинение данде гьабизе (бицунги хъванги);

* зах1маталъул темаялда творческиял сочинениял хъвазе (жидерго х1алт1ул х1албихьиялъул кьуч1алда);
* учителасул лекциялъул, литературияб критикаялъул, рич1ч1изе бигьаял г1елмиял макъалабазул къокъаб х1асил хъвазе;
* цо яги к1иго, лъабго асаралда т1асан доклад х1адуризе;
* жинцаго ц1алараб техьалъе, бихьараб киноялъе, спектаклялъе, выставкаялъе къимат кьун, хъвазе.

Содержание учебной программы XI КЛАСС **(68 саг1ат)**

Асарал малъизе — 55 caг1aт

Калам цебет1езабиялъе — 8 caг1aт

Класстун къват1исеб ц1али бачине — 5 caг1aт

**1917-1945 соназда Дагистаналъул советияб адабият (обзор) (4 саг1ат)**

Дагъистаналъул миллатазда ц1ияб pyxl лъезе, канаб ч1аголъиялъул нухде лъугьине, жагьиллъиялдаса рорч1изе К1удияб Октябралъул революциялъул к1вар. Социалияб гьумер хисиялъе халкъалъул г1умруялда культурияб революция т1обит1изе гьелъ рагьарал нухал.

Миллияб литература социалистияб реализмалъул нухде лъугьине гьел лъугьа-бахъиназ рагьараб каву.

Хъвадарухъаби ва поэтал данде рак1ари ва гьезул т1алаб-агъаз гьаби. Республикаялда хъвадарухъабазул Союз г1уц1и, халкъиял поэтазулгун гьабураб х1алт1и.

Дагъистаналъул литературиял къуватал шулалъиялъе, г1еялъе A.M. Горькил квербакъи.

Дагъистаналъул хъвадарухъабазул т1оцебесеб съезд. Хъвадарухъабазул т1олгосоюзалъул съездалда Дагъистаналъул делегациялъ г1ахьаллъи гьаби ва гьелъул к1вар.

Дагъистаналъул миллатазул литератураялъул цоцадехун хурхен ва идейнияб г1агарлъи. Дагъистаналда хабариял ва драмалъул асарал раккиялъе ва церет1еялъе гlypyc литератураялъул ккараб сабаб. **(Э. Капиев «Поэт», М. Хуршилов «Сулахъалъ нуг1лъи гьабула». 3. Х1ажиев «Къиямасеб къо», «Х1аскъил ва Шамил», Ражаб Дин-Мух1амаев «Хъабчилъ бах1арзал», Рабадан Нуров «Зулму», «Г1айшат г1адатазул квач1икь», «Къват1ив ч1вазавурав щайих», Алим-Паша Салаватов «Баг1арал партизанал», «Айгъази», М. Чаринив «Х1абибат ва Х1ажияв», «Шумайсат», «Шагалай».)**

Дагъистаналъул советияб литератураялъе кьуч1 лъурал раг1ул устарзаби: **Сулейман Стальский, Ц1адаса Х1амзат, Заид Х1ажиев, Эффенди Капиев, Абут1алиб Гъапуров, Рабадан Нуров, Г1абдула Мух1амадов, Гъазияв Г1али, Абулмуслим Жафаров, Аткъай Аджаматов, Г1азиз Иминагъаев.**

Революциялъул нухда ц1ияб ч1аголъи г1уц1и, социалистияб Ват1ан ц1унизе, бец1ал г1адатаздаса рорч1изе, ц1ияб г1умру г1уц1улезул жигарчилъи - гъел соназул Дагъистаналъул литератураялъул аслияб тема.

Дагъистаналдаги социализм бергьин, гьелъул х1асилалда советиябмиллияб литература цебет1ей*.*

Граждан рагъазул темаялда хъварал асарал. **(М. Хуршилов «Су­лахъалъ нуг1лъи гьабула», Алим-Паша Салаватов «Баг1арал партизанал», Ражаб Дин-Мух1амаев «Хъабчилъ бах1арзал», Аяв Акавов «Аздагьо ч1вараб г1ужрукъ»).**

Х1алт1ухъабазул класс бижиялъул ва ц1убаялъул х1акъалъулъ аса­рал. **(П. Фатах1ов «Ударник Х1асан»).**

Дагъистаналъул миллатазул поэзия цебет1ей ва т1егьай: **Хурюгалдаса Т1агьирил («Ахакь», «Зодил багьадур», «Ахты», «Дие херльизе заман гьеч1о»); Багьавудин Астемировасул («Пири», «Баг1араб рогьел», «Милъиршодул кеч1», «Баг1арав партизан»); Гъазияв Г1алил («Хъах1аб канлъи ва баг1араб канлъи, «Рахьибай»); Наби Ханмурзаевасул («Чирмакъолол г1арза»); Г1абдул-Вагьаб Сулеймановасул («Дун щив?», «Жакъа»,); М.Чариновасул («Инсул Ват1ан», «Эркенлъи», «Г1олилазде», «Haгlaнa»); Багьавудин Митаровасул («Дур сурат», «Балагье, гьудулзаби») творчество.**

**Литературияб теория.** Дагъистаналъул литератураялъул мисалалда- советияб г1емермиллатазулаб литератураялъул х1акъалъулъ баян г1ат1ид гьаби.

**Сулейман Стальский. «Бечедал чиновниказде», «Маллаязде», «Эркенлъи», «Октябралъул революция», «Х1алт1ухъан», «Нилъер къуват», «Комсомол». (4 саг1ат)**

Лезгиязул советияб литератураялъе кьуч1 лъурав шаг1ир — Су­лейман Стальский. Поэтасул г1умру (цебеккун малъараб жиндирго х1акъалъулъ хабарги гьорлъе бачун). Бакуялъул нартихъабазулгун хурхен. Куч1дул гьаризе байбихьараб куц. Цересел т1адчаг1и ва рух1аниял куч1дузулъ каки. **(«Бегавуласде»** — (малъараб), **«Бечедал чиновни­казде», «Маллаязде»).**

Революциялъул ва эркенлъиялъул темаялда хъварал куч1дул **(«Эр­кенлъи», «Октябралъул революция»).**

Социалистиял г1уц1арухъабазул х1акъалъулъ куч1дул **(«Х1алт1ухъан», «Нилъер къуват», «Комсомол»).**

Лезгиязул советияб литература цебет1еялъе Сулейманил асаразул к1вар.

**М.Горькица** поэтасе кьураб къимат.

**Щадаса Х1амзат. «Г1исинил гьвел кеч1», «Советазде щал рищизе кколел?», «Х1амабагьадурлъи», «Маг1арул росабазда дандеккун, Москваялъул г1унгут1аби». (4 саг1ат).**

Ц1адаса Х1амзат — аваразул советияб литератураялъе кьуч1 лъурав раг1ул устар. Г1умру ва творчество.

Революциялда цересел асарал. (Анализалъе росила цереккун малъарал **«Ашбазалде», «Дибирги Г1анхвараги», «Г1акдал кеч1»** ва гь.ц.)

Поэтасул асаразул тематикаялъул ц1илъи ва гьелъул хаслъи.

Ц1адаса Х1амзат — к1удияв сатирик. Революцияб нухда ц1ияб ч1аголъи г1уц1изе квалквал гьабулебщинаб поэтас г1ужие гъей. **«Г1адатазул жул», «Maг1aрул мискиизабазде», «Х1амабагьадурлъи», «Багъизе гьве хьихьи», «Эбел, яс ва базарган», «Гьидерил г1адат».**

Поэтасул политикияб лирика ва гьелъул хаслъи. **«Барка».**

Ц1адаса Х1амзатил рагъул куч1дузулъ Ват1ан хиралъиялъул асар. **«Къисас»** абураб т1ехь. **(«Рахъа дида хадур»** — (малъараб), **«Г1емер лъадахъ ани»,«Дунял гьаргьадулеб», «Гьит1инай Пат1иде»),**

Х1амзатил драматургия. **(«Айдимер ва Умайгьанат» —** (малъа­раб), **«Хьитазул устар»** — (класстун къват1ибехун ц1алараб).

**«Г1исинил гьвел кеч1»** — 15 сонил г1умруялда Х1амзатица хъвараб к1иабилеб асар. Бач1инахъего гьеб лъугьин какун беццулеб, беццункакулеб шаг1ирасул сатираялъул аслияб мугьрулъун. Гьимиги(иро­ния), т1адвелъиги (юмор), хъач1го какиги (сарказм), гьеб асаралда жаниб г1ат1идго х1алт1изабун бугеб куц. Гьит1инаб, гьадингояб жо к1одо гьабун. К1удияб г1ад-хоч1 гьабун, жамг1иял г1узраби къват1ир ч1вазари. Херлъун бода сурараб гьведе коч1одалъун к1алъай — Х1амзатил адабияб х1аракаталъул ц1илъи.

Х1акъикъияб лъугьа-бахъинги кьоч1ое босун, х1акъикъиял г1адамазул ц1аралги рехсон, жамг1иял г1узраби понц1он рихьизари.

Халкъалда раг1изабун, къват1ибе бахъараб т1оцебесеб к1иябго кеч1алъ **(«Г1алибегил гьве» ва «Г1исинил гьвел кеч1»)** аваразул к1удияв шаг1ир вахъун вук1иналъе нуг1лъи гьабула гьвел бет1ергьанас автор чанц1улго судалде кьеялъ. Мац1алъул бечелъи, роц1ин, пасих1лъи, метафоразул, дандекквеязул кутак.

**«Советазде щал рищизе кколел?»** абураб кеч1 халкъалъе рит1ухълъиялъул нухбихьизабилъун бук1ин. Гьанжесеб г1умруялда гьелъул к1вар. Х1амзатил г1акълу г1адахъбосич1олъиялъ кьолел кьог1ал х1асилал,

**«Х1амабагьадурлъи».** Г1иси-бикъинаб, гьадингояб жоги к1одо гьа­бун, ццин балъаргъиналъ ва гьелъие бокьараб гьабиялъ, г1антаб ч1ух1иги кьолон, кьалде лъугьиналъ балагьалде ц1алеб куц. «Г1акълу — цебе, ццин — нахъе», — ян абураб халкъияб кициялъул сан гьабич1олъиялъ кьолеб х1асил ва Х1амзатил насих1ат.

**«Москваяльул г1унгут1аби»** какун бецциялъул гвангъараб мисал- Х1амзатил юморалъул хаслъиялъул нуг1.

Х1амзатил юморалъул (махсараялъул) хаслъи, мац1алъул пасих1лъи, бег1ерлъи, г1адатлъи.

Аваразул советияб литература ва культура г1уц1иялъулъ ва цебет1езабиялъулъ Ц1адаса Х1амзатица лъураб бут1а.

**Литературияб теория.** Социалистияб реализмалъул х1акъалъулъ баян г1ат1ид гьаби. Х1амзатил асаразулъ социалистияб реализм тасдикълъи.

**Заид Х1ажиев. «Т1огьол маг1дан», «Тушманасе хвел», «Къебелъухъ», «Ч1агояб экран» (3 саг1ат)**

Заид Х1ажиев аваразул советияб поэзиялъе кьуч1 лъуразул цояв ва авар мац1алда т1оцересел драмаялъул асаразул автор. Г1умруялъул ва творчествоялъул х1акъалъулъ къокъаб баян.

Ват1аналде Заид Х1ажиевас ах1арал куч1дул **«Т1огьол маг1дан», «Тушманасе хвел», «Ц1ияб г1ел**» — (цебеккун малъараб).

Поэтасул сатира. **(«Лъадаве щив инев?», «Цакьуги Циги»** — (цереккун малъарал), **«Ч1агояб экран»).**

Поэзиялъул к1варалъул ва поэтасул борчалъул х1акъалъулъ пикраби **(«Къебелъухъ»).**

Заид Х1ажиевасул коч1ол мац1алъул дуруслъи, пасих1лъи.

**Г1азиз Иминагъаев (2 саг1ат).**

Г1азиз Иминагъаевасул литературияб х1аракатчилъи. Нек1сиял г1адатал г1ужие гъезе, рух1аниязул рух1ияб хъарцинлъи, хъант1и къват1ир ч1вазаризе **(«Муллаги ясги»),** х1алт1ухъанасул бук1араб кьог1аб къисмат рагьизе **(«Нек1о х1алт1ухъанасул г1умру»)** поэтасул гьунар.

К1удияб Ват1анияб рагъда бергьенлъи нилъехъ бук1иналда рак1 ч1езабун, Г1азизица ах1арал куч1дул: «Тушман т1аг1инавизин», «Бер­гьенлъи нилъехъ бук1ина».

**Эффенди Капиев. «Ганч1ида накъищал» (обзор), «Поэт»(«Гуч» абураб бет1ер) (2 саг1ат)**

Г1умруялъул ва литературияб х1аракатчилъиялъул х1акъалъулъ къокъаб баян.

Дагъистаналъул миллияб литератураялъул хазина данде бак1аризе **(«Ганч1ида накъищал»** абураб т1ехь), хъвадарухъаби куцазе Э. Капиевас бахъараб жигар.

«Поэт» абураб къисаялъул хаслъи — г1умруялъул рит1ухълъи. «Гуч» абураб бут1аялъул идея, образал.

Дагъистаналъул миллияб литература цебет1еялъулъ Э. Капиевас лъураб бут1а ва гьелъул к1вар.

**Абут1алиб Гъафуров (4 саг1ат)**

Поэтасул г1умруялъул ва адабияб х1аракаталъул х1акъалъулъ г1ат1идаб баян. Анализалъе пайда босила цебеккун малъараб **«Дир г1умру»** абураб асаралдаса ва **«Квешлъиялъе квешлъи»** (6 кл) малъизе: **«Баси», «Дида бич1ч1ана», «Дуг1а», «Г1акъилал раг1аби», «Муг1рул», «Катил х1еж».** Paгlye бак1 къваридаб, маг1на бечедаб халкъияв поэтасул асаразул камиллъи.

**Абулмуслим Жафаров. «Куркьбал ругеб хъачагъ»**

(гьелдаса к1иго бет1ер), **«Вехьасул хабар», «Гьац1ул кьураби»,**

**«Ч1агоял рукъуларо» (3 саг1ат)**

Табасараназул советияб литератураялъе кьуч1 лъурав **Абул­муслим Жафаровасул** г1умруялъул ва творчествоялъул х1акъалъулъ къокъаб баян,

Эркенаб зах1маталъул, ц1ияб г1умруялъул г1уц1арухъанлъиялъул темаялда куч1дул, харбал, пьесаби хъвазе поэтасул бук1араб гьунар. **«Куркьбал ругеб хъачагъ»** (цебеккун малъараб **«Сих1ираб ци»** абулеб бут1аги дандекъан, анализ гьабила). **«Ч1агоял рукъуларо»** абураб поэмаялда рагъул тема рагьиялъул хаслъи. Асаралъул идея, образал.

**1946-1990** соназда **Дагъистаналъул миллияб адабият (обзор)**

**(6 саг1ат)**

Совет улкаялда социализм бергьин, гьелъул кьуч1алда Дагьиста­налъул миллатазул культурияб г1умру т1егьай, литература цебет1ей. Гьеб х1алуцараб г1уц1арухъанлъиялъул заман хъвадарухъабаз жидерго асаралъ бихьизаби. Къокъаб заманалда жаниб революцияб цебет1еялъул нухда халкъалъ росарал ч1ах1иял бергьенлъаби.

Дагъистаналъул хъвадарухъабазул II, **III,** IV, V съездал, миллияб литература цебет1еялъе гьезул к1вар.

Дагъистаналъул халкъазул литература цебет1еялъе миллиял мац1азда газетал ва журналал рахъизе байбихьи, гьелъул к1вар.

Дагъистаналъул миллияб литература халкъалъул г1умруялде г1агарлъи, Ват1ан хиралъиялъул, рекъел ц1униялъул, социалистияб г1уц1арухъанлъиялъул, эркенаб зах1маталъул темаялда бат1и-бат1ияб тайпаялъул (жанралъул) асарал хъвай, гьезда жаниб советияв чиясул рух1ияб дуниялги зах1маталъул бергьенлъабиги рагьи.

Рагъул соназ Совет халкъалъ бихьизабураб бах1арчилъиялъул, гьунаразул х1акъалъулъ асарал. Гьезда жаниб рагъулаб борч т1убаялъул, миллатазда гьоркьоб гьудуллъи-вацлъи щулалъиялъул, Baт1ан

хиралъиялъул тема г1ат1идго рагьи. **Расул Х1амзатовасул «Россиялъул солдатал», «Вацасул хоб», Мух1амад Сулимановасул «Рагъул нухазда», Фазу Г1алиевалъул «18 их», М. Гъайирбековалъул «Рак1алъ ц1а г1олеб буго» Г1. Хачаловасул «Лъукъараб кеч1», Т. Таймасхановасул «Ралъдал багьадур», Мух1амад Атабаевасул «Бикъараб хвел».**

Рагъул темаялда хъварал къисаби. **М. Мух1амадовасул «Рик1к1адал муг1рузда», Т. Таймасхановасул «К1илк1азе биун т1ураб гулла»**.

Дагъистаналъул литератураялда жанир къисаби, романал ц1ик1к1ин ва гьезул тематикаялъул бечелъи. Ват1аналъе г1оло къеркьолаго ва х1алт1улаго, ц1ияб г1елалъул рух1ияб дунял бечелъулеб, сахаватаб г1амал-хасият лъадарулеб куц бихьизаби. Рагъулъ ва х1алт1улъ бергьенлъаби росараб куц гъваридго рагьи. **(М.Сулимановасул «Огниялда», Манаф Шамхаловасул «Чирахъчай расалъуда», М. Мух1амадовасул «Къисас», «Бакъдасел», Къияс Меджидовасул «Хъах1аб расалъул тохтир»).**

**Ф.Г1алиевалъул** къиса «**Кьолболмугьру».** Халкъалъ нахъа тараб революцияб нух художествиял асаралъ бихьизаби. Г1елалъ г1елалъухъе къеркьеялъул ва г1уц1арухъанлъиялъул бечедаб х1албихьи ирсалъе кьей. **(Асадула Мух1амаевасул «Маг1арулай», М.-С. Ях1яевасул «Лъабго бакъ», Г1абасил Мах1амадил «Лъабц1ул гьавуна», Ах1мадхан Абу-Бакарил къисаби, Мух1амад-Расулил «Бертадаса хадуб»).**

Лирикиял куч1дузул тематика г1ат1илъи. Т1абиг1ияб, политикияб лирика цебет1ей. Эркенаб зах1маталъул, г1адамазул рух1ияб бечелъиялъул, зах1маталъул инсанасул т1адег1анлъиялъул, Ват1аналде, халкъалде, ч1ужуг1аданалде бугеб рокьул бечелъиялъул ва гъварилъиялъул х1акъалъулъ куч1дул. Шагь-Г1амир Мурадовасул, Г1алирза Саг1идовасул, Ибрагьим Х1усеновасул, Юсуп Хаппалаевасул, Бадави Рамазановасул, Сулейман Рабадановасул, Газимбег Багандовасул, Рашид Рашидовасул, Анвар Аджиевасул, Мух1амад Атабаевасул, Г1абасил Мах1амадил, Г1умар-Х1ажи Шахтамановасул, Х1ажи Гъазимирзаевасул т1аса рищарал куч1дул.

Умумуз нахъа тараб тарихияб нух художествиял асараздалъун бихьизабиялъул мурад **(Р. Х1амзатовасул «Хочбарги ханзабиги», «Кавказалъул къиса», М. Шамхаловасул «Буран»).**

**Расул Х1амзатов, «Инсулгун гара-ч1вари», «Васигат», «Хъулбузул х1акъалъулъ», «Гьудулзаби ц1уне», «Кеч1али щайгурин, щибаб раг1иги...», «Дихъе рокьи бач1ана» (5 саг1ат)**

Поэтасул асаразул аслиял темаби: эбелаб ракь, х1асратаб рокьи, г1агараб халкъалъул къисмат, дунялалъе рекъел, инсанасул рух1ияб бе­челъи.

Халкъазул гьудулдъи, вацлъи к1одо гьабун ах1арал куч1дул **(«Цо рукъалъул лъимал», «К1удияв вац», «Вера Васильевна», «Маша»).**

**«Инсулгун гара-ч1вари»** — поэтасул программияб асар. По-  
эзиялъул к1вар, шаг1ирасул борч, — кидаго текълъигун, мекълъигун  
рагъда вук1ин. Авторасул аслияб пикру рагьизе инсул каламалъул ва  
т1абиг1иял сипатазул к1вар.

Расулил лирикаялъул хаслъи, ц1илъи. Ц1иял тайпабаздалъун (жанрабаздалъун) миллияб адабият бечед гьаби.

**«Хъулбузул х1акъалъулъ», «Гьудулзаби ц1уне», «Кеч1али щайгурин**, **щибаб раг1иги...», «Дихъе рокьи бач1ана».** Мац1алъул масих1лъи, метафоразул бечелъи, маг1наялъул гъварилъи.

Ват1аналъул ва т1олабго дунялалъул къисматалъул т1алабалда хъварал асарал. Инсул т1алъиялъул ва т1олго дунялалъул шаг1ирин ц1ар кьеялъе г1илла. **«Г1умруялъул гьоко», «Руччабазул ч1инк1иллъи», «Концерт»** г1адал асаразул тематика ва гьезул к1вар.

Расул Х1амзатовасул творчествоялъул ц1илъи. Поэт Пачали- хъалъулаб ва Ленинилаб премиябазе мустах1икълъи, Социалистияб зах1маталъул Бах1арчи абураб ц1ар кьей.

Расулги г1урус литератураги.

**Литературияб теория.** Дагъистаналъул литератураялда жаниб г1адатлъун билълъарабги ц1илъиялъулги рахъ.

**Ах1мадхан Абу-Бакар, «Хъах1аб сайгак» (къокъго) (4 cаг1ат)**

Хъвадарухъанасул г1умруялъул ва творчествоялъул х1акъалъулъ къокъаб баян, **«Даргиязул ясал».**

**«Хъах1аб сайгак»** абулеб къисаялда борхулеб аслияб суал — т1абиг1ат, гьелъул берцинлъи ва бечелъи ц1уни. Аслиял образал. Къисаялъул художествияб хаслъи. Гьанжесел рух1иялгун-инсанлъиялъул суалал рагьизе Ах1мадханил махщел. Даргиязул хабариял асарал церет1езариялъулъ хъвадарухъанас лъураб бут1а.

**Муса Мух1амадов. «Къисас» (г1аммаб лъай-хъвай), «Бакъдасел» (3 саг1ат)**

Аваразул халкъияв хъвадарухъан Муса Мух1амадовасул г1умру ва литературияб х1аракатчилъи (къокъаб очерк). Цереккун малъарал асараздаса пайдаги босила анализалъе **(«К1удадал г1анса», «Инсул гьобол», «Манарша»).**

**«Къисас».** Тема, идея, аслиял образал. Революциялъул нухда маг1арулазул г1акълу-лъай ц1убараб ва г1умру ц1илъараб куц. (г1аммаб лъай-хъвай).

**«Бакъдасел».** Къисаялъул идея, аслиял образал. Жакъасел маг1арулазул г1умруялъул ва рук1а-рахъиналъул г1ат1идаб сурат. Советиял г1адамазул рух1ияб бечелъиялде ва берцинлъиялде авторас кьолеб к1вар. Къисаялъул г1уц1иялъул хаслъи.

**Аткъай Аджаматов. «Дун ч1ух1ула», «Рит1уч1ил лълъурдул»(обзор) (3 саг1ат)**

Поэтасул г1умруялъул ва творчествоялъул х1акъалъулъ къокъаб баян.

**«Дун ч1ух1ула»** абураб къисаялъул идея ва аслиял образал.

Рагъдаса хадуб Аткъайил коч1олаб гьунар ц1убай. **«Рит1уч1ил** лълъурдул» абураб поэмаялъул идея ва аслиял образал,

**Фазу Г1алиева. «Кьолбол мугьру» (т1асарищарал бут1рул)(3 саг1ат)**

Цереккун малъарал асараздаса пайдаги босун, поэтессаялъул г1умруялъул ва творчествоялъул х1акъалъулъ къокъаб очерк.

**«Кьолбол мугьру».** Жакъасел маг1арулазул г1умруялъул ва рук1а-рахъиналъул г1ат1идаб сурат цебеч1езабулеб куц. Умумузул ирсилаллъун кколел г1олилазул рух1ияб дунялалъул г1ат1илъи, бечелъи. Эркенаб зах1маталда куцарал устарзабазул рек1ел бечелъи, сахаватлъи, г1адамасул къадру борцунеб роценлъун х1алт1удехун бугеб бербалагьи лъугьин.

**«Лъаг1алил свери»** — жалго жидедаго ч1ун ц1ализе ва анализалъе цадахъ къазе.

**Мут1алиб Митаров. «Чагуралъул къиса» (2 саг1ат)**

М. Митаровасул г1умру ва литературияб х1аракатчилъи. (Къокъаб баян).

**«Чагуралъул къиса».** Поэмаялъул тема ва идея. Жиндирго къаг1идаялъ рагъул тема рагьизе поэтасда ратарал ресал. Аслияб об­разал.

**Хизгил Авшалумов.«Вас», «Дербенталдаса Шими» (цо-цо харбал) (3 саг1ат)**

Хъвадарухъанасул г1умру ва литературияб х1аракатчилъи (къо-  
къаб баян)

Халкъазул гъудуллъи, лъик1ал миллиял г1адатал рихьизарулеб асар **«Вас».** Нек1сиял ва гьанжесел заралиял г1адатал ва г1адамазул квешал рахъал какизе хъвадарухъанасул махщел Дербенталдаса Шимил х1акъалъулъ харбал, (цебеккун малъараб **«Иццухъ дандч1вай»** абураб хабарги цадахъ къала анализалъе).

**Мух1амад Ах1мадов: «Эркенаб г1акълу» (1 саг1ат)**

.

.